qundao/data-zh-poetry huggingface dataset:
讀書雜言
作者：陸游
朝代：宋

書亦何用於世哉，聖人之言如造化，巍巍地闢而天開。
淵源虞唐至周孔，黄河萬里崑崙來。
天不使諸儒爲戰國血，又不使六藝爲亡秦灰。
豁如盲瞽見皦日，快若聾聵聞春雷。
插空泰華起突兀，垂天雲漢森昭回。
奈何後世獨不省，顧捨夷路趨邛郲。
不知開眼蹈覆轍，乃欲歸罪車輪摧。
福有基，禍有胎，一朝産禍吁可哀。
讀李杜詩
作者：陸游
朝代：宋

濯錦滄浪客，青蓮澹蕩人。
才名塞天地，身世老風塵。
士固難推挽，人誰不賤貧。
明窗數編在，長與物華新。
讀李泌事偶書
作者：陸游
朝代：宋

莘渭當時已誤來，商山芝老更堪哀。
人生若要常無事，兩顆梨須手自煨。
讀杜詩
作者：陸游
朝代：宋

千載詩亡不復刪，少陵談笑即追還。
常憎晚輩言詩史，清廟生民伯仲間。
讀杜詩
作者：陸游
朝代：宋

城南杜五少不羈，意輕造物呼作兒。
一門酣法到孫子，熟視嚴武名挺之。
看渠胸次隘宇宙，惜哉千萬不一施。
空回英概入筆墨，生民清廟非唐詩。
向令天開太宗業，馬周遇合非公誰。
後世但作詩人看，使我撫几空嗟咨。
讀杜詩偶成
作者：陸游
朝代：宋

一念寜容事物侵，天魔元自是知音。
拾遺大欠修行力，小吏相輕尚動心。
讀林逋魏野二處士詩
作者：陸游
朝代：宋

君復仲先真隱淪，筆端亦自斡千鈞。
閑中一句終難道，何况市朝名利人。
讀樂天詩
作者：陸游
朝代：宋

放姬鬻駱初何有，常笑香山恨不攄。
輸與此翁容易死，一身之外更無餘。
讀淵明詩
作者：陸游
朝代：宋

淵明甫六十，遽覺前途迮。
作詩頗感槩，自謂當去客。
吾年久過此，霜雪紛滿幘。
豈惟僕整駕，已迫牛負軛。
奈何不少警，玩此白駒隙。
傾身事詩酒，廢日弄泉石。
梅花何預汝，一笑從渠索。
顧以有限身，兒戲作無益。
一床寬有餘，虛室自生白。
要當棄百事，言從老聃役。
讀王季夷舊所寄詩
作者：陸游
朝代：宋

燈前忽見季夷詩，泪灑行間不自知。
醉别西津如昨日，露晞漚滅己多時。
讀王摩詰詩愛其散髮晚未簪道書行尚把之句因用爲韵賦古風十首亦皆物外事也·其一
作者：陸游
朝代：宋

我生本江湖，歲月不可算。
采藥遊名山，所歷頗蕭散。
一逢巢居翁，見謂於我館。
酌泉啖松柏，每得造膝款。
行道不自力，殘髮日已短。
海山故不遠，謫限何時滿。
讀王摩詰詩愛其散髮晚未簪道書行尚把之句因用爲韵賦古風十首亦皆物外事也·其一〇
作者：陸游
朝代：宋

二十遊名場，最號才智下。
蹭蹬六十年，亦有茆一把。
典衣租黄犢，乘雨耕綠野。
西成得一飽，敢計泥沒踝。
住久鄰好深，百事通乞假。
秋高小甕香，相喚注老瓦。
讀王摩詰詩愛其散髮晚未簪道書行尚把之句因用爲韵賦古風十首亦皆物外事也·其七
作者：陸游
朝代：宋

稚川師鄭君，纔及一卷書。
書大僅如箸，度世蓋有餘。
想其所論說，妙極軒昊初。
內篇今雖存，亦復飽蠹魚。
我欲探其原，蹇步空趑趄。
安得插兩翅，從公遊太虛。
讀王摩詰詩愛其散髮晚未簪道書行尚把之句因用爲韵賦古風十首亦皆物外事也·其三
作者：陸游
朝代：宋

我愛古竹枝，每歌必三反。
孤舟上荆巫，天末未覺遠。
最奇扇子峽，恨不遂高遯。
荆棘蜀故宮，烟水楚廢苑。
至今清夜夢，百丈困牽挽。
人生如寄爾，勿嘆流年晚。
讀王摩詰詩愛其散髮晚未簪道書行尚把之句因用爲韵賦古風十首亦皆物外事也·其九
作者：陸游
朝代：宋

行年過八十，形悴神則旺。
往來江湖間，垂老猶疏放。
滄波浩無津，天遣遂微尚。
剡溪挂風帆，漁浦理烟榜。
奇雲出深谷，新月生疊嶂。
興懷晉諸賢，誰能續遺唱。
讀王摩詰詩愛其散髮晚未簪道書行尚把之句因用爲韵賦古風十首亦皆物外事也·其二
作者：陸游
朝代：宋

仕宦五十年，所至不黔突。
取魚固捨熊，挾兔那恨鶻。
退歸息厭厭，誰敢書咄咄。
屋穿每茨草，驢瘦可數骨。
秋風忽已厲，落葉襯殘月。
脫巾坐中庭，清冷入毛髮。
讀王摩詰詩愛其散髮晚未簪道書行尚把之句因用爲韵賦古風十首亦皆物外事也·其五
作者：陸游
朝代：宋

萬金筑華堂，千金教新音。
不知憂患場，著脚日愈深。
今人喜議古，後亦將議今。
使汝有子孫，聞之亦何心。
鄧通擅銅山，死日無一簪。
未死汝勿喜，五溪多毒淫。
讀王摩詰詩愛其散髮晚未簪道書行尚把之句因用爲韵賦古風十首亦皆物外事也·其八
作者：陸游
朝代：宋

隱書有三景，字字當力行。
寸地與尺宅，可以久汝生。
泝流歸崑虛，堅守臨長城。
一旦告成功，河塞黄金成。
笙鶴適緱山，貂蟬朝玉京。
即今修行地，千古名還嬰。
讀王摩詰詩愛其散髮晚未簪道書行尚把之句因用爲韵賦古風十首亦皆物外事也·其六
作者：陸游
朝代：宋

往者遊青城，猶及二三老。
稽首出世師，數語窮至道。
妻子真弊屣，棄去恨不早。
俯仰纔幾時，殘骸日衰槁。
吾兒有奇骨，亦復至幽討。
金丹儻可成，白髮何足掃。
讀王摩詰詩愛其散髮晚未簪道書行尚把之句因用爲韵賦古風十首亦皆物外事也·其四
作者：陸游
朝代：宋

往歲著朝衫，晨起事如彙。
告歸卧孤村，枯淡有餘味。
閉門絕外慕，自謂真富貴。
蕭然畢吾生，地下亦增氣。
里翁戀兒女，小疾輒憂畏。
惟窮可賒死，我在君亦未。
讀程秀才詩
作者：陸游
朝代：宋

程子晚相得，居然一坐傾。
新詩欲飛動，病眼爲開明。
英妙非凢質，衰遲畏後生。
吾徒可相賀，五字有長城。
讀窮居五字慨然有感復作一首自解
作者：陸游
朝代：宋

布褐營身足，茅茨置榻寬。
食非依漂母，菜不仰園官。
小蹇鞍韉黑，羸僮骨相酸。
丹青能寫此，千載尚傳觀。
讀經
作者：陸游
朝代：宋

半升粟飯養殘軀，晨起衣冠讀典謨。
莫謂此生無用處，一身自是一唐虞。
讀經示兒子
作者：陸游
朝代：宋

通經本訓詁，講字極聲形。
未盡寸心苦，已銷雙鬢青。
懼如臨戰陣，敬若在朝廷。
此是吾家事，兒曹要細聽。
讀老子
作者：陸游
朝代：宋

放翁晨興坐龜堂，古銅匜燒海南香。
臨目接手精思床，身如槁木心如牆。
八十一章獨置傍，徐起開讀聲琅琅。
怳然親見古伯陽，袂屬關尹肩庚桑。
孰能試之出毫芒，末俗可復躋羲黄。
陰符僞書實荒唐，稚川金丹空有方。
人生忽如瓦上霜，勿恃强健輕年光。
讀老子
作者：陸游
朝代：宋

道德五千言，巍巍眾妙門。
管窺那見豹，指染僅嘗黿。
正爾分章句，誰歟達本源。
蜀莊猶不死，過我得深論。
讀老子傳
作者：陸游
朝代：宋

巍巍闕里與天崇，禮樂詩書萬世宗。
但說周公曾入夢，寧於老氏嘆猶龍。
讀老子有感
作者：陸游
朝代：宋

左史倚相讀皇墳，學者尚得窺全渾。
孰爲武成二三策，寧取道德五千言。
巢居結繩事益遠，澆淳散朴忍復論。
安得深山老不死，坐待古俗還羲軒。
讀老子次前韵
作者：陸游
朝代：宋

平生好大忽瑣細，焚香讀書戶常閉。
少年曾預老聃役，晚歲欲挹浮丘袂。
力探玄門窮眾妙，肯學陰謀畫奇計。
言狂不獨人共排，志大仍憂後難繼。
君看淡掃出繭眉，豈比一尺春風髻。
著書勿恤飽蠹魚，會有子雲生後世。
讀胡基仲舊詩有感
作者：陸游
朝代：宋

少日飛騰翰墨塲，暮年相見尚昻藏。
沈沙舟畔千帆過，剪翮籠邊百鳥翔。
訪古毎思春並轡，說詩仍記夜連床。
匆匆去日多於髮，不獨悲君亦自傷。
讀舊稿有感
作者：陸游
朝代：宋

我少則嗜書，于道本無得。
譬如昌歜芰，乃自性一癖。
老來百事廢，惟此尚自力。
豈惟絕慶吊，乃至忘寢食。
吟哦雜誦詠，不覺日既夕。
文辭顧淺懦，望古空太息。
世俗不可解，更爲著金石。
收斂固已遲，雖悔終何益。
君看老農夫，法亦傳后稷。
持此少自寬，陶然送餘日。
讀范文正瀟灑桐廬郡詩戲書
作者：陸游
朝代：宋

桐廬朝暮苦匆匆，瀟灑寧能與昔同。
堆案文書生眼黑，入京車馬漲塵紅。
逢迎風月麯生事，彈壓江山毛頴功。
二子年来俱掃迹，頽然堪笑一衰翁。
讀華佗傳
作者：陸游
朝代：宋

六籍雖殘聖道醇，中更秦火不成塵。
華佗老黠徒驚俗，吾豈無書可活人。
讀蘇叔黨汝州北山雜詩次其韵十首·其一
作者：陸游
朝代：宋

暑耘日炙背，寒耕泥沒脚。
眾人占膏腴，我獨治磽确。
力盡功未見，厥土但如昨。
豈惟窘糠粞，直恐轉溝壑。
今年雨暘時，天如相耕穫。
屋傾未暇扶，且復補籬落。
讀蘇叔黨汝州北山雜詩次其韵十首·其一〇
作者：陸游
朝代：宋

吾幼從父師，所患經不明。
何嘗效侯喜，欲取能詩聲。
亦豈劉隨州，五字矜長城。
秋雨短檠夜，掉頭費經營。
區區宇宙間，捨重取所輕。
此身儻未死，仁義尚力行。
讀蘇叔黨汝州北山雜詩次其韵十首·其七
作者：陸游
朝代：宋

巖石著幼輿，風月思玄度。
老子放浪心，常恐迫遲暮。
安得世外人，握手相與語。
吾宗甫里公，奇辭賦漁具。
高風邈不嗣，徒有吟諷苦。
霜風吹短衣，何山不堪住。
讀蘇叔黨汝州北山雜詩次其韵十首·其三
作者：陸游
朝代：宋

三山鏡湖上，出郭無十里。
結廬非所擇，但取便薪水。
間亦出從宦，安能慕園綺。
地主卜林塘，亦復異子美。
籧篨方丈室，僅足容卧起。
吾意本扁舟，陸居聊爾耳。
讀蘇叔黨汝州北山雜詩次其韵十首·其九
作者：陸游
朝代：宋

德孫秀眉宇，慨然修初服。
枯腸貯詩書，十飯九不肉。
成童將覓舉，想見袍立鵠。
先澤儻未衰，豈無五秉粟。
汝能記吾言，併以告阿福。
閉門勿雜交，一經萬事足。
讀蘇叔黨汝州北山雜詩次其韵十首·其二
作者：陸游
朝代：宋

舊絮補破襦，生薪續微火。
惸孤有凍死，自視亦已過。
鄰翁冒風雪，斗酒持飲我。
尖團擘霜蟹，丹漆飣山果。
欣然共笑語，何止寬寒餓。
布被擁更闌，招魂不須些。
讀蘇叔黨汝州北山雜詩次其韵十首·其五
作者：陸游
朝代：宋

舍北有漁磯，下臨清溪流。
柳陰出朱橋，蓮浦橫蘭舟。
蓴絲二三畝，采掇供晨羞。
魚蝦雖瑣細，亦足贍吾州。
人生常如此，安用萬戶侯。
綠蓑幸可買，金印非所求。
讀蘇叔黨汝州北山雜詩次其韵十首·其八
作者：陸游
朝代：宋

久病卧江村，髮白面黧黑。
艱難念溫飽，日夜積涓滴。
聚壤糞園桑，荷鋤耘壟麥。
苟失一日勤，農事深可惜。
小兒念乃翁，卒歲共欣戚。
跂望明年春，社雨泥一尺。
讀蘇叔黨汝州北山雜詩次其韵十首·其六
作者：陸游
朝代：宋

寓形百年中，如臂屈伸頃。
少壯幾何時，已復墮衰境。
老人喜自潔，臨澗漱綠凈。
佛龕香事已，僧鉢供煮餅。
山茶試芳嫩，野果薦甘冷。
不學萬錢厨，長魚取淮潁。
讀蘇叔黨汝州北山雜詩次其韵十首·其四
作者：陸游
朝代：宋

祠官粟一囊，不贍軀七尺。
前年蒙寬恩，例許乞骸骨。
聯翩三兒子，俱作鸛雀碧。
賦祿雖尚遠，亦足慰衰白。
幅巾茆簷下，稱病謝來客。
從今門前路，永掃車馬迹。
讀袁公路傳
作者：陸游
朝代：宋

成敗相尋豈有常，英雄最忌數悲傷。
蕪蔞豆粥從来事，何恨郵亭坐簀床。
讀許渾詩
作者：陸游
朝代：宋

裴相功名冠四朝，許渾身世落漁樵。
若論風月江山主，丁卯橋應勝午橋。
讀論語
作者：陸游
朝代：宋

壯歲貪求未見書，歸常充棟出連車。
晚窺闕里親傳妙，數簡方知已有餘。
讀豳詩
作者：陸游
朝代：宋

我讀豳風七月篇，聖賢事事在陳編。
豈惟王業方興日，要是淳風未散前。
屈宋遺音今尚絕，咸韶古奏更誰傳。
吾曹所學非章句，白髮青燈一泫然。
讀趙昌甫詩卷
作者：陸游
朝代：宋

蝸廬溽暑不可過，把卷一讀趙子詩。
如遊麻源第三谷，忽見梅花開一枝。
寄書問信不可得，握臂晤語應無期。
惟當飲水絕火食，海山忽有相逢時。
讀近人詩
作者：陸游
朝代：宋

琢琱自是文章病，奇險尤傷氣骨多。
君看大羹玄酒味，蟹螯蛤柱豈同科。
讀退之人不知古今馬牛而襟裾之句有感
作者：陸游
朝代：宋

書生獨占世間癡，過計私憂無已時。
知盡古今成底事，空將血泪向人垂。
讀道書
作者：陸游
朝代：宋

一境有神龍，歲不畏枯旱。
爲國常得賢，百世不可亂。
吾讀黄老書，掩卷每三嘆。
正使未長生，去死亦差緩。
如何不自力，白首猶漫漶。
友朋死略盡，日月難把玩。
豈無獨往願，兒孫苦羈絆。
安得葛與陶，相從明此段。
讀阮籍傳
作者：陸游
朝代：宋

天生父子立君臣，萬世寧容亂大倫。
籍輩可誅無復議，禮非爲我爲何人。
讀陳蕃傳
作者：陸游
朝代：宋

莫笑書生一卷書，唐虞事業正關渠。
漢廷若有真王佐，天下何須費掃除。
讀陶詩
作者：陸游
朝代：宋

我詩慕淵明，恨不造其微。
退歸亦已晚，飲酒或庶幾。
雨餘鉏瓜壟，月下坐釣磯。
千載無斯人，吾將誰與歸。
讀陶詩
作者：陸游
朝代：宋

陶謝文章造化侔，篇成能使鬼神愁。
君看夏木扶疏句，還許詩家更道不。
讀隱逸傳
作者：陸游
朝代：宋

終南處士入都門，少室山人補諫垣。
畢竟只供千載笑，石封三品鶴乘軒。
讀韓致光詩集
作者：陸游
朝代：宋

渺莽江湖萬里秋，玉峰老子弄孤舟。
猶勝宿直金鑾夜，凜凜常懷潑酢憂。
讀香奩集詩戲效其體
作者：陸游
朝代：宋

金鋪一閉幾春風，咫尺心知萬里同。
麝枕何曾禳夢惡，玉壺空解貯啼紅。
畫愁延壽丹青誤，賦欠相如筆墨工。
一事目前差自慰，月明還似未央中。
谿上雜言
作者：陸游
朝代：宋

谿上之丘，吾可以休。
谿中之舟，吾可以遊。
一裘雖弊可度風雪虐，一簞雖薄未有旦夕憂。
愧于此心鼎食其敢飽，負其所學蟬冕增吾羞。
古人誰謂不可見，黄卷猶能覩生面。
百穀薿薿知稷功，九州茫茫開禹甸。
巍巍成功亦何有，治亂但如翻覆手。
逢時皆可致唐虞，比身管樂寜非苟。
樹桑釀酒蕃雞豚，是中端有王業存。
一朝遇合得施設，千載始知吾道尊。
豆葉黃·憶王孫
作者：陸游
朝代：宋

一春常是雨和風。風雨晴時春已空。誰惜泥沙萬點紅。恨難窮。恰似衰翁一世中。
豆葉黃·憶王孫
作者：陸游
朝代：宋

春風樓上柳腰肢。初試花前金縷衣。嫋嫋娉娉不自持。曉妝遲。畫得蛾眉勝舊時。
豐城村落小憩
作者：陸游
朝代：宋

霜信催寒力尚微，郵亭繫馬旋添衣。
平郊極目冬耕遍，小婦篸花晚餉歸。
孤宦毎隨征雁遠，故人已似曉星稀。
上書自劾真須猛，菰正堪炊蟹正肥。
豐城高安之間憩民家景趣幽邃爲之慨然懷歸
作者：陸游
朝代：宋

數家聚雲根，細路入叢薄。
濺濺石渠水，来往一略彴。
有無鄰里通，笑語婦子樂。
濁醪時相就，青蔬缺鹽酪。
日暮歸閉門，績火星煜爚。
先期畢租稅，老不入城郭。
嗟予獨何事，早插紅塵脚。
故山未成歸，悵望有餘怍。
豐年行
作者：陸游
朝代：宋

南村北村春雨晴，東家西家地碓聲。
稻陂正滿綠針密，麥隴無際黄雲平。
前年穀與金同價，家家涕泣伐桑柘。
豈知還復有今年，酒肉如山賽春社。
吏不到門人晝眠，老稚安樂如登仙。
縣前歸來傳好語，黄紙續放身丁錢。
豐年行
作者：陸游
朝代：宋

秋風蕭蕭秋日薄，築場穫稻方竭作。
志士雖懷晚歲悲，農家自足豐年樂。
撥醅白酒喚鄰曲，啄黍黄雞初束縳。
長魚出網健欲飛，新兔臥盤肥可𦞦。
躬耕辛苦四十年，一飽豈非天所酢。
書生識字亦聊爾，莫作揚雄老投閣。
豐橋旅舍作
作者：陸游
朝代：宋

我本山林人，心期在塵表。
出門消底物，兩屩萬事了。
群兒何足愠，爲爾常悄悄。
今朝山中路，更喜相識少。
三叉市人醉争席，豐橋逆旅留饋食。
小婦梳髻高一尺，梭聲札札當户織。
豐歲
作者：陸游
朝代：宋

豐歲歡聲動四鄰，深秋景氣粲如春。
羊腔酒擔爭迎婦，鼉鼓龍船共賽神。
處處喜晴過甲子，家家筑屋趁庚申。
老翁欲伴鄉閭醉，先辦長衫紫領巾。
負日戲作
作者：陸游
朝代：宋

困來兩眥似膠黏，底怪吳人號黑甜。
安得他生不識字，朝朝就日卧茅簷。
貧中自戲
作者：陸游
朝代：宋

種枳爲籬草結廬，人間知足更誰如。
澗深松老忘榮謝，天闊雲閑任卷舒。
門冷併無殘客迹，家貧常讀絕編書。
有金可散還關念，多事從來笑漢疏。
貧嘆
作者：陸游
朝代：宋

老叟年年病，書生世世貧。
盜寧窺破橐，雀亦棄空囷。
屋壞須撐拄，衣穿厭補紉。
今朝風日美，且復過比鄰。
貧嘆
作者：陸游
朝代：宋

貧到今年極，蕭然四壁家。
弊袍生蟣虱，粗飯雜泥沙。
浩浩乾坤大，茫茫歲月賒。
故鄉烟水窟，別擬卜生涯。
貧居
作者：陸游
朝代：宋

囊空如客路，屋窄似僧寮。
得飯多菰米，烹蔬半藥苗。
草生初失徑，筍放欲干霄。
不道弓旌誤，虞人自畏招。
貧居即事六首·其一
作者：陸游
朝代：宋

筮易常逢坎，推星但值箕。
老雖齊渭叟，窮不減湘纍。
巷月鳴衣杵，庖烟爨豆萁。
秋深病良已，且復强伸眉。
貧居即事六首·其三
作者：陸游
朝代：宋

月黑梟鳴樹，燈殘鼠穴牆。
床空圍紙被，室靜爇楓香。
不恨言傷直，惟憂慾敗剛。
回頭顧名利，百世永相忘。
貧居即事六首·其二
作者：陸游
朝代：宋

地偏人罕到，秋晚日猶長。
病去筇枝贅，家貧菜粥香。
流泉通藥壟，積雨潤書囊。
欲譜幽居事，疏慵久未遑。
貧居即事六首·其五
作者：陸游
朝代：宋

意緒喪家狗，形骸槁木枝。
曲肱雖自適，縱理固當饑。
買絮初寒後，畦蔬小雨時。
窮途何用卜，吾道即蓍龜。
貧居即事六首·其六
作者：陸游
朝代：宋

守道常違俗，存心不愧天。
終年饑過半，動步謗居前。
力倦少行立，氣昏多睡眠。
今宵風月好，扶杖到溪邊。
貧居即事六首·其四
作者：陸游
朝代：宋

米竭炊烟靜，村深客屨稀。
庭除荒宿莽，籬落带斜暉。
風惡披書卷，鷗馴傍釣磯。
鄰家殊耐久，相伴荷鋤歸。
貧居時一肉食爾戲作
作者：陸游
朝代：宋

身老便居僻，山寒喜屋低。
時猶頼僧米，那惜貸鄰醯。
湯餠挑春薺，盤餐設凍齏。
怪來食指動，異味得豚蹄。
貧樂
作者：陸游
朝代：宋

蕭然曲肱地，自號直心翁。
拙宦三災過，勞生一笑空。
新蔬經雨綠，晚稻得霜紅。
飽食真無事，浩歌明月中。
貧歌
作者：陸游
朝代：宋

壽居福之首，貧爲士之常。
造物賦我貧，乃以壽見償。
處常而受福，每恐不得當。
掬澗以沃渴，屑柏以爲糧。
雖云未免饑，何至死道傍。
猶勝遼東丁，化鶴還故鄉。
貧甚作短歌排悶
作者：陸游
朝代：宋

間何闊，逢諸葛，畏人常憂不得活。
事不諧，問文開，不蹋權門更可哀。
即今白髮如霜草，一飽茫然身已老。
惟有躬耕差可爲，賣劍買牛悔不早。
年豐米賤身獨饑，今朝得米無薪炊。
地上去天八萬里，空自呼天天豈知。
貧甚戲作絕句八首·其一
作者：陸游
朝代：宋

俸祿無餘退即耕，市人指笑太清生。
從今惜取青鞋底，祗向雲邊水際行。
貧甚戲作絕句八首·其七
作者：陸游
朝代：宋

讀書但覺慚輪扁，補吏非能去箭張。
白髮歸爲林下叟，固應饑不饜糟糠。
貧甚戲作絕句八首·其三
作者：陸游
朝代：宋

貸米東村待不回，鉢孟過午未曾開。
饑腸雷動尋常事，但誤生臺兩鵲來。
貧甚戲作絕句八首·其二
作者：陸游
朝代：宋

處窮上策更誰如，日晏猶眠爲腹虛。
尚闕鄰僧分供米，敢煩地主送園蔬。
貧甚戲作絕句八首·其五
作者：陸游
朝代：宋

竈突無烟甑有塵，頹垣破屋越溪濱。
老鰥狂怪誰嗔責，日日行歌獨賣薪。
貧甚戲作絕句八首·其八
作者：陸游
朝代：宋

糴米歸遲午未炊，家人竊閔乃翁饑。
不知弄筆東窗下，正和淵明乞食詩。
貧甚戲作絕句八首·其六
作者：陸游
朝代：宋

行遍天涯等斷蓬，作詩博得一生窮。
可憐老境蕭蕭夢，常在荒山破驛中。
貧甚戲作絕句八首·其四
作者：陸游
朝代：宋

北齋孤坐破三更，庭戶無人有月明。
數種袴襦秋未贖，羨他鄰巷搗衣聲。
貧甚戲作長句示鄰曲
作者：陸游
朝代：宋

百屋堆錢四壁空，人生志願孰能同。
蕭條齒髮難藏老，冷落杯盤可諱窮。
斸筍不思鄣夏日，典衣那計禦霜風。
知心幸有鄰翁在，一笑相從草莽中。
貧甚自勵
作者：陸游
朝代：宋

忍病停朝藥，捐書省夜燈。
都門下第客，山寺退居僧。
天每臨幽隱，人何與廢興。
能輕馬千駟，肯慕稷三升。
貧甚賣常用酒杯作詩自戲
作者：陸游
朝代：宋

桃李成塵渾不數，海棠也作胭脂雨。
清明未到春已空，枝上流鶯替人語。
逢春日日合醉歸，莫笑典衣窮杜甫。
生時不肯澆舌本，死後空持酹墳土。
門前三百里湖光，天與先生作醉鄉。
銀杯羽化不須嘆，多錢使人生窟郎。
貧病
作者：陸游
朝代：宋

窮愁病思兩茫茫，衰髮元知合變霜。
酒要解酲猶有策，食求祝噎更無方。
凋零坐上親朋少，寂寞人間歲月長。
默計有時還自幸，幼安垂老始歸鄉。
貧病
作者：陸游
朝代：宋

行年七十尚携鉏，貧悴還如白紵初。
好事鄰僧勤送米，過門谿友强留魚。
客來旋過牆頭酒，睡起閑抽架上書。
要信榮枯元不動，胸中浩浩著空虛。
貧病
作者：陸游
朝代：宋

貧至今年劇，真無地置錐。
判愁停貰酒，忍病罷迎醫。
性懶非關老，天窮豈坐詩。
秋風還欲到，便可數期頤。
貧病戲書二首·其一
作者：陸游
朝代：宋

得米還憂無束薪，今年真欲甑生塵。
椎奴跣婢皆辭去，始覺盧仝未苦貧。
貧病戲書二首·其二
作者：陸游
朝代：宋

頭痛涔涔齒動搖，醫驕折簡不能招。
亦知客疾無根柢，少健還能起負樵。
貧舍寫興二首·其一
作者：陸游
朝代：宋

深山木食猶堪飽，上古巢居亦自安。
麥飯草廬吾已過，故應高卧有餘歡。
貧舍寫興二首·其二
作者：陸游
朝代：宋

粲粲新霜縞瓦溝，離離寒菜入盤羞。
贅童擁篲掃枯葉，聵婢挑燈縫破裘。
貧述
作者：陸游
朝代：宋

寒生肌粟苦衣單，瘦減頭圍覺帽寬。
荒寂在家猶逆旅，窮空養老亦蔬餐。
柴青竈突騰烟細，膏盡燈缸照字難。
猶喜新醅三斗熟，半窗梅影助清歡。
買屐
作者：陸游
朝代：宋

一雨三日泥，泥乾雨還作。
出門每有礙，使我慘不樂。
百錢買木屐，日日繞村行。
東阡與北陌，不間陰與晴。
青鞋豈不佳，要是欠耐久。
何當踏深雪，就飲湖橋酒。
買油
作者：陸游
朝代：宋

習氣年来掃未平，夢回猶喜讀書聲。
冬裘不贖渾閑事，且爲吾兒續短檠。
買酒
作者：陸游
朝代：宋

放翁病起不禁愁，買酒看山自獻酬。
八月吳中未摇落，誰令衰鬢早知秋。
買魚二首·其一
作者：陸游
朝代：宋

臥沙細肋何由得，出水纖鱗却易求。
一夏與僧同粥飯，朝來破戒醉新秋。
買魚二首·其二
作者：陸游
朝代：宋

兩京春薺論斤賣，江上鱸魚不直錢。
斫膾搗齏香滿屋，雨窗喚起醉中眠。
賞小園牡丹有感
作者：陸游
朝代：宋

雒陽牡丹面徑尺，鄜畤牡丹高丈餘。
世間尤物有如此，恨我總角東吳居。
俗人用意苦局促，目所未見輒謂無。
周漢故都亦豈遠，安得尺箠驅群胡。
賞花
作者：陸游
朝代：宋

湖上花光何處尋，朱朱白白自成林。
衰年何預傷春事，閑客猶懷愛物心。
欲墮每愁風驟起，正開却要日微陰。
蘭亭禹廟平生事，一榼芳醪莫厭深。
賞花至湖上
作者：陸游
朝代：宋

吾國名花天下稀，園林盡日敞朱扉。
蝶穿密葉常相失，蜂戀繁香不記歸。
欲過每愁風蕩漾，半開却要雨霏微。
良辰樂事真當勉，莫遣匆匆一片飛。
賣藥翁
作者：陸游
朝代：宋

老翁如我老，賣藥以代耕。
得錢付酒家，一毫不自營。
浩歌和鄰叟，苦語誨後生。
我欲爲作傳，無人知姓名。
賽神
作者：陸游
朝代：宋

歲熟鄉鄰樂，辰良祭賽多。
荒園拋鬼飯，高机置神鵝。
人散叢祠寂，巫歸醉臉酡。
饑鴉更堪笑，鳴噪下庭柯。
賽神
作者：陸游
朝代：宋

落日林間簫鼓聲，村村倒社祝西成。
扶翁兒大兩髦髧，溉水渠成千耦耕。
家受一廛修本業，鄉推三老主齊盟。
日聞淮潁歸王化，要使新民識太平。
賽神曲
作者：陸游
朝代：宋

叢祠千歲臨江渚，拜貺今年那可數。
須晴得晴雨得雨，人意所向神輒許。
嘉禾九穗持上府，廟前女巫遞歌舞。
嗚嗚歌謳坎坎鼓，香烟成雲神降語。
大餅如槃牲腯肥，再拜獻神神不違。
晚来人醉相扶歸，蟬聲滿廟鎖斜暉。
賽神曲
作者：陸游
朝代：宋

擊鼓坎坎，吹笙嗚嗚。
緑袍槐簡立老巫，紅衫繡裙舞小姑。
烏桕燭明蠟不如，鯉魚糝美出神厨。
老巫前致詞，小姑抱酒壺。
願神来享常歡娛，使我嘉穀收連車。
牛羊暮歸塞門閭，雞鶩一母生百雛。
歲歲賜粟，年年蠲租。
蒲鞭不施，圜土空虚。
束草作官但形模，刻木爲吏無文書。
淳風復還羲皇初，繩亦不結况其餘。
神歸人散醉相扶，夜深歌舞官道隅。
贈丐士
作者：陸游
朝代：宋

志士寧聞畢世窮，此間從古混蛇龍。
尚能忍耻墦間祭，安用追慚飯後鐘。
贈倪道士二首·其一
作者：陸游
朝代：宋

羽衣暫脫著戎衣，坐定方驚語入微。
歸隠玉霄應不出，他年容我扣巖扉。
贈倪道士二首·其二
作者：陸游
朝代：宋

我坐虛名剩得窮，百年身墮畏途中。
看君一棹烟波樂，悔不常爲采藥翁。
贈傳神水鑒
作者：陸游
朝代：宋

寫照今誰下筆親，喜君分得卧雲身。
口中無齒難藏老，頰上加毛自有神。
誤遣汗青成國史，未妨著白號山人。
它時更欲求奇迹，畫我溪頭把釣緡。
贈僧二首·其一
作者：陸游
朝代：宋

松間數語淡交成，不喜將身世上行。
安得北窗風雪夜，地爐相對煮蕪菁。
贈僧二首·其二
作者：陸游
朝代：宋

長明燈下三更雨，旦過寮前萬里身。
正使未能超佛祖，也應小勝市朝人。
贈劉改之秀才
作者：陸游
朝代：宋

君居古荆州，醉膽天宇小。
尚不拜龐公，况肯依劉表。
胸中九淵蛟龍蟠，筆底六月冰雹寒。
有時大叫脫烏幘，不怕酒杯如海寛。
放翁七十病欲死，相逢尚能刮眼看。
李廣不生楚漢間，封侯萬户宜其難。
贈呂次翁
作者：陸游
朝代：宋

君得金丹雖未仙，放翁邂逅與忘年。
空能處處誇詩句，不解時時贈酒錢。
馬駿極知生冀土，鶴飛會見上遼天。
爾來筆硯塵埃滿，剩欲相從乞一聯。
贈宋道人
作者：陸游
朝代：宋

我不如昔人騎鶴上九天，玉簡奏事虚皇前。
平生嗇養氣麤全，兩脚馳走輕如烟。
鳥道懸崖忽飛鶱，戲擲短劍聲鏗然。
轉盼跳下千仞淵，已復取劍升層巔。
騰猿俊鶻争後先，饑食松花掬飛泉。
金骨緑髓漸凝堅，口哦七字黄庭篇。
西來欲訪挾彈僊，丹經劍訣更精研。
嗟哉一失五百年，作詩付子勿妄傳。
贈徑山銛書記
作者：陸游
朝代：宋

徑山老將無勍敵，百萬魔軍俱掃迹。
座下何人策雋功，籌略縱横銛記室。
銛公聲名滿吳會，惟有放翁最先識。
奕奕揮毫王粲詩，翩翩插羽陳琳檄。
風雷東海起伏龍，繅藉圜丘薦蒼璧。
徑山入門第一義，萬口譁言真稱職。
我謂銛公豈止此，徑山鉢袋渠能得。
一枝白拂倘付之，會見青天飛霹靂。
贈惟了侍者二首·其一
作者：陸游
朝代：宋

水邊剝啄打門誰，滿袖清風一紙詩。
驚起放翁蝴蝶夢，半窗寒日欲斜時。
贈惟了侍者二首·其二
作者：陸游
朝代：宋

雪中僵卧不須悲，徹骨清寒始觧詩。
一等人間閑草木，月窗君看早梅枝。
贈應秀才
作者：陸游
朝代：宋

過宋不見元城公，渡淮不見陳了翁。
當時人人皆太息，至今海內傾高風。
老夫七十居鄉縣，齷齪龍鍾何足見。
辱君雪裏來叩門，自說辛勤求識面。
我得茶山一轉語，文章切忌參死句。
知君此外無他求，有求寧踏三山路。
贈成封州
作者：陸游
朝代：宋

綠髮臨邊固已奇，不應憔悴客京師。
極知自有封侯骨，但要無忘耕壟時。
意氣覆氈書捷布，風流橫槊賦新詩。
平生每恨相從少，滿眼關山又語離。
贈拄杖
作者：陸游
朝代：宋

歷險橫空捷有神，得來元自剡溪濱。
同爲萬里江湖客，共見三生風月身。
不怕雲中伴鳬舄，只愁雨後長龍鱗。
何妨更悟無生理，露柱燈籠一話新。
贈持鉢道人
作者：陸游
朝代：宋

青鐵作小冠，白紵縫短褐。
右扶九節杖，左執七綴鉢。
何嘗有定止，到處可生活。
惟有烈士心，白刃不能奪。
相逢一笑粲，滯思得披豁。
揮袂去若飛，跂望已天末。
贈曾溫伯邢德允
作者：陸游
朝代：宋

髮似秋蕪不受耘，茶山曾許與斯文。
回思歲月一甲子，尚記門牆三沐熏。
卷裏聖賢能覿面，人間富貴實浮雲。
二君才氣俱超絕，豈待衰翁誦所聞。
贈林使君二首·其一
作者：陸游
朝代：宋

使君物外閱年華，厭聽奴兵早暮衙。
雙履踏雲呼野渡，一瓢邀月醉梅花。
紅爐點汞閑消日，烏几繙經不憶家。
我亦岷山有歸處，約君同載泝三巴。
贈林使君二首·其二
作者：陸游
朝代：宋

松檜陰中百步廊，我来剝啄叩琳房。
魚腸寶劍餘蛟血，鴉嘴金鋤带藥香。
弱水蓬莱風浩浩，赤明龍漢劫茫茫。
何妨付與神丹訣，敎跨青鸞到帝鄉。
贈柯山老人
作者：陸游
朝代：宋

柯山老人九十餘，亂髮不櫛瘦如枯。
百穿千結一布袴，得酒一吸輒倒壺。
自言少年不蓄孥，有錢徑付酒家壚。
人生辦此真良圖，棄官從翁許我無。
贈楓橋化城院老僧
作者：陸游
朝代：宋

老宿禪房裏，深居罷送迎。
爐紅豆萁火，糝白芋魁羮。
毳衲年年補，紗燈夜夜明。
門前霜半寸，笑我事晨征。
贈汪叔潜
作者：陸游
朝代：宋

火雲嵯峨如疊嶂，百病攻衰非一狀。
低簷小屋桑竹村，忽辱君來問亡恙。
蹶然攬衣起闖門，裹飯仍煩遠相餉。
歲饑野外無供給，羞澀餘糧不盈盎。
我守此窮三十年，尚恐死前無力量。
君誠不以老棄予，苦語見規宜勿讓。
贈洞微山人
作者：陸游
朝代：宋

我年六十四，獲譴輸鬼薪。
束書出東門，揮手謝國人。
笑指身上衣，不復染京塵。
時有一老翁，祝我當自珍。
却後十五年，迎君浙江濱。
我笑語是翁，豈說他生身。
事果不可知，邂逅如隔辰。
鶴髮無餘鬒，鶉衣仍苦貧。
秋風旱河頭，握手一笑新。
買酒烹雞豚，往事得具陳。
試數同朝舊，零落增悲辛。
與翁雖俱老，肝膽猶輪囷。
千里亦命駕，何况託近鄰。
秋高佳風月，相過莫厭頻。
贈湖上父老十八韵
作者：陸游
朝代：宋

一鏡三百里，環以碧玉峰。
天公賜我厚，極目爲提封。
烟收見石帆，雨霽望卧龍。
嵯峨寶林塔，迢遞天章鍾。
興來思一出，霜晴及初冬。
父老捨杖迎，衣冠頗嚴恭。
語我相識久，幸未棄老農。
間者傳伏枕，喜聞足音跫。
貧舍有盤餐，勿責異味重。
蕎餅新油香，黍酒甕面濃。
已遣買撲握，亦可致噞喁。
願公領此意，秣蹇聊從容。
我起爲太息，厚意敢不從。
吾生行逆境，平地九折邛。
况今又老退，如子豈易逢。
但願從今健，衰疾緩見攻。
遇興即扣門，草具煩炊舂。
但恐乘月來，妨子睡味濃。
贈燕
作者：陸游
朝代：宋

燕來我何喜，感此中春時。
燕去亦何有，無奈凋年悲。
四序如循環，萬物更盛衰。
我亦寓斯世，如客會當歸。
驪車已在門，戀戀終何爲。
達人付無心，欣厭兩俱非。
豈有天壤間，會合無別離。
對花不爛醉，燕子笑汝癡。
贈猫
作者：陸游
朝代：宋

裹鹽迎得小貍奴，盡護山房萬卷書。
慚愧家貧策勲薄，寒無氊坐食無魚。
贈王伯長主簿
作者：陸游
朝代：宋

學詩大略似參禪，且下功夫二十年。
君要親嘗獅子吼，法須盡吐野狐涎。
幾人錯會先師話，吾輩元齊古佛肩。
天遣放翁窮不死，茶山鉢袋未曾傳。
贈目眇者
作者：陸游
朝代：宋

達人所遇有生涯，高卧窮閻自一家。
閲世正嫌巖下電，開樽且看霧中花。
贈石帆老人
作者：陸游
朝代：宋

地僻林深客到稀，高舂未起閉柴扉。
新松鬱鬱三千本，密竹蕭蕭一尺圍。
溪叟旋分菰米滑，山童新采蕨芽肥。
因君更作長閑想，麟閣雲臺竟是非。
贈童道人蓋與予同甲子
作者：陸游
朝代：宋

吾儕之生乙巳年，達者寥寥窮比肩。
退士一生藜藿食，散人萬里江湖天。
忍貧不變我自許，挾術自營君豈然。
一事尚須煩布策，幾時能具釣魚船。
贈竹十韵
作者：陸游
朝代：宋

放翁小築湖西偏，虛窗曲檻無炎天。
人間乃有真富貴，遶舍十萬碧玉椽。
連林娟娟泫清露，高枝裊裊揺蒼烟。
常憂俗客觸新粉，屢戒園丁傷逸鞭。
涼生尊斚消午醉，聲撼窗扉驚晝眠。
春殘斸土得美茁，氣壓卿相食萬錢。
爾来作吏若墮穽，每一夢到心悽然。
還家再見却惝怳，塵土何地從臞仙。
囊中幸藏餐玉法，欲屏萬事相周旋。
更當待月出東嶺，坐石泠泠揮響泉。
贈粉鼻
作者：陸游
朝代：宋

連夕狸奴磔鼠頻，怒髯噀血護殘囷。
問渠何似朱門裏，日飽魚飱睡錦茵。
贈老雞二首·其一
作者：陸游
朝代：宋

峨峨赤幘先群輩，喔喔長鳴盖四郊。
意氣雖雄無處用，風霜從我老衡茅。
贈老雞二首·其二
作者：陸游
朝代：宋

場中啄粟樹頭棲，三唱明星出尚低。
關路元無孟嘗客，吳兒莫議會稽雞。
贈蘇召叟
作者：陸游
朝代：宋

蘇子出儔輩，翩如天際鴻。
才華刮眼瞙，文字愈頭風。
豈止千人見，真當四海空。
老夫雖耄矣，此論不妨公。
贈蘇趙叟兄弟
作者：陸游
朝代：宋

君家真德門，才傑生衮衮。
託契則甚深，所恨相識晚。
擕文數過我，每讀必三反。
譬如天廐駒，真是渥洼産。
閉門萬卷讀，更要極源本。
才難聖所嘆，期子敢不遠。
贈表弟江參議
作者：陸游
朝代：宋

襄州參議真豪傑，熟視華途懶著鞭。
奪得鸞箆花裏活，皎如玉樹酒中仙。
才高狗監無人薦，句好雞林有客傳。
老去眼邊親舊少，津亭少爲繫歸船。
贈西山老人
作者：陸游
朝代：宋

生世不把筆，殘年惟灌園。
賃舂来竝舍，賣畫到前村。
勤苦供租稅，清貧遺子孫。
從来棲遁志，剩欲與翁言。
贈論命周雲秀才
作者：陸游
朝代：宋

周郎頎然市中隱，精神卓犖秋天隼。
忽來過我論五行，袖出詩卷如束筍。
人生一息不自保，况我耄期真待盡。
君今盛爲談未來，我亦聽之俱可囅。
雖然此心猶未泯，何至死去同蠢蠢。
地下不作修文郎，天上亦爲京兆尹。
贈謝正之秀才
作者：陸游
朝代：宋

君家麻源第三谷，我在鏡湖分一曲。
平生夢亦不相接，忽然懷中瀉珠玉。
誠齋老子主詩盟，片言許可天下服。
長歌爲君定聲價，賞音但須一夔足。
蹋泥過我君豈誤，拱璧何至求凡目。
只愁明日遽來索，北窗連夜挑燈讀。
贈貓
作者：陸游
朝代：宋

執鼠無功元不劾，一簞魚飯以時來。
看君終日常安卧，何事紛紛去又回。
贈貓
作者：陸游
朝代：宋

鹽裹聘狸奴，常看戲座隅。
時時醉薄荷，夜夜占氍毹。
鼠穴功方列，魚餐賞豈無。
仍當立名字，喚作小於菟。
贈趙去華
作者：陸游
朝代：宋

趙子毫端萬斛珠，眼前百輩不枝梧。
盛名豈待它年見，公論何曾一日無。
我老杜門惟足睡，君豪折簡固難呼。
此詩强欲相題目，堪笑衰翁膽滿軀。
贈進賢劉令
作者：陸游
朝代：宋

簿領塵埃裏，超然見鳯麟。
性疏忘顧忌，學大有經綸。
正論雖頻接，高標豈易親。
向來相識晚，吾黨欠斯人。
贈過門道人
作者：陸游
朝代：宋

朝行市塵中，奔馬不可及。
暮涉清溪流，芒屨了不溼。
巖扉一丹竈，山路兩書笈。
白驢可置掌，童子亦絕粒。
邂逅安期生，電逝不暇揖。
太華獨嶷然，萬仞道傍立。
贈過門道人
作者：陸游
朝代：宋

賣藥人間兩屨輕，飄然雲水不論程。
曉經浦口亂流渡，夜宿山家乘月行。
贈道侶
作者：陸游
朝代：宋

崎嶇世路久知難，凖擬丹成玉鍊顔。
十載尋人遍巖穴，一樽隨處對溪山。
蘇門晝寂聞舒嘯，函谷秋清候度關。
剩欲相招同此事，疑君未辦一生閑。
贈道侶
作者：陸游
朝代：宋

蕊笈人多有，惟君獨造微。
丹成河自塞，吟罷劍俱飛。
酒市尋差易，雲山覓更非。
何時醉携手，爲我發玄機。
贈道友五首·其一
作者：陸游
朝代：宋

凡骨已蛻身自輕，勃落葉上行無聲。
華陰市樓醉舞罷，却上蓬峰看月明。
贈道友五首·其三
作者：陸游
朝代：宋

當時辛苦學長生，準擬中原看太平。
今日醉遊心已足，一瓢歸去隱青城。
贈道友五首·其二
作者：陸游
朝代：宋

憶在長安爛漫遊，大明宮闕與雲浮。
今朝偶上慈恩塔，北望茫茫禾黍秋。
贈道友五首·其五
作者：陸游
朝代：宋

零落殘碑草棘中，北邙蕭瑟又秋風。
舊時憶在鵷行裏，幾見宣麻拜相公。
贈道友五首·其四
作者：陸游
朝代：宋

二杯兀兀復騰騰，服氣燒丹總不能。
借問生涯在何許，孤舟風雨伴漁燈。
贈道流
作者：陸游
朝代：宋

烟雲深處作生涯，回首人間歲月賒。
留得朱顔憑綠酒，掃空白髮賴丹砂。
七弦指下泠泠久，雙袖風中獵獵斜。
他日相尋不知處，會從漁父問桃花。
贈道流
作者：陸游
朝代：宋

羽人邂逅飲旗亭，自說經年醉不醒。
曾伴翰林遊赤壁，仍邀內史寫黄庭。
古琴蛇蚹評無價，寶劍魚腸託有靈。
太華何時尋此約，九霄風露宿青冥。
贈道流
作者：陸游
朝代：宋

賣藥會稽市，不知今幾年。
身常雜庸保，世果有神仙。
醉帽簪花舞，漁舟聽雨眠。
放翁獨識子，肯向俗人傳。
贈邢芻甫
作者：陸游
朝代：宋

割愁何處有并刀，傾座誰能奪錦袍。
堪笑陸翁鄰鬼錄，尚推邢友擅人豪。
杜門雖少客載酒，落筆已能奴命騷。
安得相從北窗下，丐君剩馥與殘膏。
贈鏡中隠者
作者：陸游
朝代：宋

小築林間避世紛，不妨野叟是知聞。
來遊喜有檝迎我，歸卧豈無雲贈君。
得鹿夢回初了了，吠獒聲惡尚狺狺。
從今雪夜頻相過，紙帳蒲團要策勲。
贈陸伯政
作者：陸游
朝代：宋

夜窗燈火老徒勤，自憫何時可策勳。
未喪斯文天壽我，豈無餘子我思君。
約通殘譜言猶在，細讀新詩筆欲焚。
早晚皇恩許歸去，相呼同卧石帆雲。
贈隱者二首·其一
作者：陸游
朝代：宋

疇昔從君處，玄都太古壇。
月高旛影直，霜重佩聲寒。
鶴駕三山近，壺天萬里寬。
相逢初未省，但認切雲冠。
贈隱者二首·其二
作者：陸游
朝代：宋

力量超終古，光明破積昏。
獨行寧有待，妙用本忘言。
神定嬰兒戲，丹靈豎子奔。
緒餘應不靳，小出濟元元。
贈雞
作者：陸游
朝代：宋

青銅三百買烏雞，闢地牆東爲擇棲。
更聘一雌全物性，莫辭風雨五更啼。
贈鵲
作者：陸游
朝代：宋

爲梁星渚自何年，毛羽摧傷不怨天。
知我齋餘常施食，翩然飛下北窗前。
贈鷺
作者：陸游
朝代：宋

雪衣飛去莫匆匆，小住灘前伴釣篷。
禹廟蘭亭三十里，相逢多在暮烟中。
贛士曾興宗字光祖以其居篔簹谷圖來求詩
作者：陸游
朝代：宋

高人心虛萬物宗，家世常以仕易農。
買山本愛坡上竹，手種已偃巖前松。
瀑泉三伏凜冰雪，谷聲十里酣笙鏞。
了知自是一丘壑，不與金精爲附庸。
赴成都泛舟自三泉至益昌謀以明年下三峽
作者：陸游
朝代：宋

詩酒清狂二十年，又摩病眼看西川。
心如老驥常千里，身似春蠶已再眠。
暮雪烏奴停醉帽，秋風白帝放歸船。
飄零自是關天命，錯被人呼作地仙。
起晚
作者：陸游
朝代：宋

傍簷百舌語璁瓏，已覺新春在眼中。
欲起未成還小睡，忽看初日滿窗紅。
起晚戲作
作者：陸游
朝代：宋

地偏身飽閑，秋爽睡殊美。
老雞每愧渠，三唱呼未起。
厨人罷晨汲，童子愁屣履。
惰慵雖可嘲，安靜良足喜。
心空夢亦少，酣枕甘若醴。
不學多事人，南柯豪衆蟻。
起晚戲作
作者：陸游
朝代：宋

睡到僧廊響木魚，莊周蝴蝶兩蘧蘧。
數聲林下華亭鶴，一卷床頭笠澤書。
雲子甑香炊熟後，露芽甌淺點嘗初。
若論身逸心無事，臺省諸公恐不如。
起晚自嘲
作者：陸游
朝代：宋

辛苦一生何所獲，老向東阡與南陌。
頭眩眼暗牙齒疏，能作人間幾時客。
爾來偷惰更可笑，卧聽場中打新麥。
老鷄失旦也似儂，引頸一呼窗已白。
越王樓二首·其一
作者：陸游
朝代：宋

上盡江邊百尺樓，倚欄極目莫江秋。
未甘便作衰翁在，兩脚猶堪蹋九州。
越王樓二首·其二
作者：陸游
朝代：宋

蒲萄酒緑似江流，夜燕唐家帝子樓。
約住筦絃呼羯鼓，要渠打散醉中愁。
趙將軍
作者：陸游
朝代：宋

我夢遊太華，雲開千仞青。
擘山瀉黄河，萬古仰巨靈。
往者禍亂初，氛祲干太寜。
豈無卧雲龍，一起奔風霆。
時事方錯繆，三秦盡飄零。
山河銷王氣，原野失大刑。
将軍散髮去，短劍斸茯苓。
定知三峰上，爛醉今未醒。
趙彥膚修撰挽辭
作者：陸游
朝代：宋

朝路英聲早，宗盟宿望尊。
宴談推醞藉，大筆擅雄渾。
許國心猶壯，安邊策具存。
凄凉故時客，痛哭望秋原。
足疾
作者：陸游
朝代：宋

足疾惟妨拜，登臨故自如。
深知造物意，遣遂此心初。
東塢閑看竹，西溪獨釣魚。
暮歸猶未倦，把卷繞前除。
跋馮氏蘭亭二首·其一
作者：陸游
朝代：宋

堂堂淮陰侯，夫豈噲等伍。
放翁評此本，可作蘭亭祖。
跋馮氏蘭亭二首·其二
作者：陸游
朝代：宋

繭紙藏昭陵，千載不復見。
此本得其骨，殊勝蘭亭面。
路乾
作者：陸游
朝代：宋

日曬霜融步步泥，旬餘不到石泉西。
連朝和暖得乾路，喚取鄰翁來杖藜。
路傍曲三首·其一
作者：陸游
朝代：宋

冷飯雜沙礫，短褐蒙霜露。
黄葉滿山郵，行人跨驢去。
路傍曲三首·其三
作者：陸游
朝代：宋

凄凉路傍曲，朱門人不知。
秋街槐葉落，正是斷腸時。
路傍曲三首·其二
作者：陸游
朝代：宋

大道南北出，車輪無停日。
彼豈皆奇才，我獨饑至夕。
蹋磧
作者：陸游
朝代：宋

鬼門關外逢人日，蹋磧千家萬家出。
竹枝慘戚雲不動，劍氣聨翩日將夕。
行人十有八九癭，見慣何曾羞顧影。
江邊沽酒沙上臥，峽口月出風吹醒。
人生未死信難知，憔悴夔州生鬢絲。
何日畫船揺桂檝，西湖却賦探春詩。
蹭蹬
作者：陸游
朝代：宋

少慕功名頗自奇，一生蹭蹬鬢成絲。
市樓酒美貧何預，斗柄春回老不知。
黑幟遊魂應有數，白衣效命永無期。
魚梁東畔牛欄北，舉世誰能識此悲。
身世
作者：陸游
朝代：宋

身世浮沉等一漚，卧看校尉例封侯。
青燈微火藥鐺夜，淡月凄風衣杵秋。
醉裏不辭嘲兀兀，吟邊時得寄悠悠。
即今老眼無開處，又向城南倚寺樓。
身世
作者：陸游
朝代：宋

身世飄然似斷雲，時人誤許與斯文。
旋償碑債動千里，强理詩情無一分。
子美舊悲殘酒炙，幼安今老白襦裙。
餘生自喜渾無事，清夜銅爐炷寶熏。
躬耕
作者：陸游
朝代：宋

莫笑躬耕老蜀山，也勝菜把仰園官。
喚回癡夢塵機息，空盡閑愁酒地寛。
無復短衣隨李廣，但思微雨過蘓端。
十年世事茫如海，輸與閑人静處看。
車中作
作者：陸游
朝代：宋

秋天近霜霰，吳地少風塵。
時駕小車出，始知閑客真。
新交孰傾蓋，往事漫霑巾。
處處皆堪隱，桃源莫問津。
車中作
作者：陸游
朝代：宋

雨過未生塵，寒輕不著人。
斷雲飛苑路，高柳暗天津。
憔悴非平日，呻吟又一春。
絲毫寧有補，空負耦耕身。
軍中雜歌八首·其一
作者：陸游
朝代：宋

三受降城無壅城，賊来殺盡始還營。
漠南漠北靜如掃，清夜不聞胡馬聲。
軍中雜歌八首·其七
作者：陸游
朝代：宋

漁陽兒女美如花，春風樓上學琵琶。
如今便死知無恨，不屬番家屬漢家。
軍中雜歌八首·其三
作者：陸游
朝代：宋

匈奴莫復倚長戈，来欵軍門早乞和。
鐵騎如山尚可避，飛將軍来汝奈何。
軍中雜歌八首·其二
作者：陸游
朝代：宋

秦人萬里築長城，不如壯士守北平。
曉来磧中雪一丈，洗盡烟塵春草生。
軍中雜歌八首·其五
作者：陸游
朝代：宋

三月未春冰塞川，冬月苦寒雪闇天。
紫髯將軍曉射虎，嚇殺胡兒箭似椽。
軍中雜歌八首·其八
作者：陸游
朝代：宋

北庭茫茫秋草枯，正東萬里是皇都。
征人樓上看太白，思婦城南迎紫姑。
軍中雜歌八首·其六
作者：陸游
朝代：宋

北面行臺號令新，繡旗豹尾渡河津。
檄書纔下降書至，不用兒郎打女真。
軍中雜歌八首·其四
作者：陸游
朝代：宋

名王金冠玉蹀躞，面縳纛下聲呱呱。
稿街未遽要汝首，賣與酒家鉗作奴。
辛丑十月諸公餽酒偶及百榼戲題長句
作者：陸游
朝代：宋

喜事諸公尚見存，尺書時到爵羅門。
已邀風月成三友，聊對湖山倒百尊。
醉墨淋漓動高壁，狂歌悲壯落前村。
悠然睡起西窗黑，一點青燈又斷魂。
辛丑正月三日雪
作者：陸游
朝代：宋

開歲尚殘冬，佳哉雪意濃。
潤歸千里麥，聲亂五更鐘。
簾隙收初密，牆隅積已重。
龍團笑羔酒，狐腋襲駝茸。
危檻臨欹竹，幽窗聽墮松。
忽思西戌日，憑堞待傳烽。
辛酉冬至
作者：陸游
朝代：宋

今日日南至，吾門方寂然。
家貧輕過節，身老怯增年。
畢祭皆扶拜，分盤獨早眠。
惟應探春夢，已繞鏡湖邊。
辛酉除夕
作者：陸游
朝代：宋

衰境遇白雞，自分墮幽墟。
造物偶見寬，俯仰復歲除。
駸駸迫耄期，凜凜無根株。
孰知尚堅頑，壯者有不如。
銅瓶垂碧井，手自浸屠蘇。
松煤染兔穎，秉燭題桃符。
登梯挂鍾馗，祭竈分其餘。
僮奴嘆我健，却立不敢扶。
新春無五日，節物傾里閭。
羅旛插紗帽，一醉當百壺。
農事休小葺東園十韵
作者：陸游
朝代：宋

歸老心常逸，新寒體亦康。
幸當農事隙，稍治舊園荒。
翦闢西山出，縈回北徑長。
作欄扶弱蔓，換土植孤芳。
霜霰篔簹碧，風烟薜荔蒼。
蝶來翻小翅，鳥下囀幽吭。
疏剔巖泉集，耘鋤藥草香。
溪藤裁酒榼，番錦製詩囊。
坐久雲生石，歸遲月滿廊。
人間胡不樂，拔宅笑君房。
農事稍間有作
作者：陸游
朝代：宋

架犁架犁喚春農，布穀布穀督歲功。
黄雲壓簷風日美，綠針插水霧雨濛。
年豐遠近笑語樂，浦漲縱橫舟楫通。
東家筑室窗戶綠，西舍迎婦花扇紅。
我方祭竈徹豚酒，盤箸亦復呼鄰翁。
客歸我起何所作，孝經論語教兒童。
教兒童，莫匆匆，願汝日夜勤磨礱，烏巾白紵待至公。
農圃歌
作者：陸游
朝代：宋

我不如老農，占地畝一鍾。
東作雖有時，力耕在茲冬。
張燈觀夜織，高枕聽晨舂。
時時喚鄰里，旨蓄亦可供。
我不如老圃，父子日相從。
一鉏萬事足，不求定遠封。
春泥剪綠韭，秋雨畦青菘。
放筯有餘味，豈不烹噞喁。
乃者半年病，清鏡滿衰容。
塵生一䩫屐，壁倚一枝筇。
惟有呻吟聲，和合床下蛩。
青燈照兀兀，布衲聊自縫。
農家
作者：陸游
朝代：宋

低垣矮屋俯江流，渾舍相娛到白頭。
累世不知名宦樂，百年那識别離愁。
飯餘常貯新陳穀，農隙閑眠子母牛。
聞道少年俱孝謹，未應家法愧恬侯。
農家
作者：陸游
朝代：宋

南畝勤菑穫，西城謹蓋藏。
種蕎乘霽日，斫荻待微霜。
谿碓新舂白，山厨野簌香。
何須北窗卧，始得傲羲皇。
農家
作者：陸游
朝代：宋

吳農耕澤澤，吳牛耳溼溼。
農功何崇崇，農事常汲汲。
冬休筑陂防，丁壯皆雲集。
春耕人在野，農具已山立。
房櫳鳴機杼，烟雨暗蓑笠。
尺薪仰有取，斷履俯有拾。
洪水昔滔天，得禹民乃粒。
食不知所從，汝悔將何及。
孩提同一初，勤惰在所習。
周公有遺訓，請視七月什。
農家
作者：陸游
朝代：宋

寂寂江村數掩籬，吾廬又及素秋時。
橫林未脫色已盡，孤鳥欲棲鳴更悲。
小釜蓴羹初下豉，矮瓶豆粉正燃萁。
爲農幸有家風在，百世相傳更勿疑。
農家六首·其一
作者：陸游
朝代：宋

大布縫袍穩，乾薪起火紅。
薄才施畎畝，朴學教兒童。
羊要高爲棧，鷄當細織籠。
農家自堪樂，不是傲王公。
農家六首·其三
作者：陸游
朝代：宋

東舍女乘龍，西家婦夢熊。
翁誇酒重碧，孫愛果初紅。
栗烈三冬近，團欒一笑同。
營生無繆巧，百事仰天公。
農家六首·其二
作者：陸游
朝代：宋

盜息無排甲，兵消不取丁。
頻過鬭鷄舍，閑學相牛經。
江浦漁歌遠，人家績火青。
遨遊無定處，隨意宿丘亭。
農家六首·其五
作者：陸游
朝代：宋

新作地爐成，蓬窗亦自明。
油香蕎餌脆，人靜布機鳴。
縣吏催科簡，豪家督債輕。
小康何敢望，生計且支撐。
農家六首·其六
作者：陸游
朝代：宋

諸孫晚下學，髻脫繞園行。
互笑藏鈎拙，爭言鬭草贏。
爺嚴責程課，翁愛哺飴餳。
富貴寧期汝，它年且力耕。
農家六首·其四
作者：陸游
朝代：宋

租犢耕蕎地，呼船取荻薪。
蒼頭供井臼，赤脚解縫紉。
僧乞銘師塔，巫邀賽土神。
心常厭多事，謝病又經旬。
農家嘆
作者：陸游
朝代：宋

有山皆種麥，有水皆種秔。
牛領瘡見骨，叱叱猶夜耕。
竭力事本業，所願樂太平。
門前誰剝啄，縣吏徵租聲。
一身入縣庭，日夜窮笞搒。
人孰不憚死，自計無由生。
還家欲具說，恐傷父母情。
老人儻得食，妻子鴻毛輕。
農家歌
作者：陸游
朝代：宋

村東買牛犢，舍北作牛屋。
飯牛三更起，夜寐不敢熟。
茫茫陂水白，纖纖稻秧綠。
二月鳴搏黍，三月號布穀。
爲農但力作，瘠鹵變衍沃。
腰鐮卷黄雲，踏碓舂白玉。
八月租稅畢，社甕醲如粥。
老稚相扶携，閭里迭追逐。
坐令百世後，復睹可封俗。
君不見朱門玉食烹萬羊，不如農家小甑吳粳香。
農家秋晚戲詠
作者：陸游
朝代：宋

鞭地如鏡築我場，破礱玉粒輸官倉。
九月野空天欲霜，甑中初喜新粳香。
舍邊蕭蕭落葉多，野蠶出繭飛黄蛾。
寒蔬種罷醉且歌，隻雞短紙賽園婆。
農桑四首·其一
作者：陸游
朝代：宋

農事初興未苦忙，且支漏屋補頹牆。
山歌高下皆成調，野水縱橫自入塘。
農桑四首·其三
作者：陸游
朝代：宋

采桑蠶婦念蠶饑，陌上匆匆負籠歸。
却羨鄰家下湖早，畫船青繖去如飛。
農桑四首·其二
作者：陸游
朝代：宋

水長人家浸稻秧，蠶生女手摘桑黄。
差科未起身無事，鄰曲相過日正長。
農桑四首·其四
作者：陸游
朝代：宋

蠶如黑蟻稻青鍼，夫婦耕桑各苦心。
但得老親供養足，不羞布袂與蒿簪。
農舍
作者：陸游
朝代：宋

農舍雖云苦，君恩詎可忘。
繭稠初滿簇，麥熟已登場。
渺渺開村路，登登築野塘。
但須時雨足，擊壤詠時康。
農舍四首·其一
作者：陸游
朝代：宋

三農雖隙亦匆忙，穡事何曾一夕忘。
欲曬胡麻愁屢雨，未收蕎麥怯新霜。
農舍四首·其三
作者：陸游
朝代：宋

萬錢近縣買黄犢，襏襫行當東作時。
堪笑江東王謝輩，唾壺麈尾事兒嬉。
農舍四首·其二
作者：陸游
朝代：宋

神農之學未爲非，日夜勤勞備歲饑。
雨畏禾頭蒸耳出，潤憂麥粒化蛾飛。
農舍四首·其四
作者：陸游
朝代：宋

杜門雖與世相違，未許人嘲作計非。
長綆雲邊牽犢過，小舟月下載犁歸。
迂拙
作者：陸游
朝代：宋

迂拙宜歸早，乘除得死遲。
老稀朝市夢，窮足道途詩。
譁世無它技，忘懷自一奇。
故溪幽絕處，惟許白鷗知。
迎詔書
作者：陸游
朝代：宋

憶瞻鑾仗省門前，扇影鞭聲下九天。
寂寞嘉州迎詔處，忽聞鼓吹却悽然。
迎赦呈王志夫李德孺師伯渾
作者：陸游
朝代：宋

平明置騎傳詔函，帝意欲與東皇參。
青城回仗國人喜，金雞銜赦天恩覃。
吾君愛民靡不到，黄紙字密如吳蠶。
紀元故事極用九，聖政盡美方登三。
嗟余久已去魏闕，夢想豹尾猶毿毿。
過郊一月方拜赦，始知身落天西南。
歡呼已怪衰病愈，蹈舞更覺春風酣。
何當與子歸共載，二月起柁江如藍。
近村
作者：陸游
朝代：宋

去去柴車十里中，竹林密處路纔通。
漸聞水磑知村近，遥望禾囷喜歲豐。
漁艇往來春浪碧，人家高下夕陽紅。
百錢又向旗亭醉，自笑吾生亦未窮。
近村
作者：陸游
朝代：宋

家居每思出，出亦無與遊。
江山豈不佳，乃復生我愁。
不如適近村，家家業農疇。
深巷鳴鷄犬，長陂下羊牛。
棗熟稻當穫，桑落酒可篘。
寧無賓祭須，柿栗良易求。
醫翁日過門，得藥疾自瘳。
婚嫁不出村，百世加綢繆。
我來每絕嘆，恨不終歲留。
人生正應爾，底事須王侯。
近村暮歸
作者：陸游
朝代：宋

莫笑山翁雪鬢繁，歸休幸出上恩寬。
鱟樽恰受三升醞，龜屋新裁二寸冠。
僧閣煮茶同淡話，漁舟投釣卜清歡。
還家欲作諸孫贈，村路纍纍柿未丹。
近村民舍小飲
作者：陸游
朝代：宋

秋風吹細雨，蕭然濯炎熾。
老夫疾頓平，甘食仍熟寐。
春物財幾何，摇落已復至。
昔人喻死生，謂若屈伸臂。
愚公顧不靈，白首沒榮利。
嗟予幸學道，了此直差易。
三拜散人號，退志獲早遂。
弦歌萬二千，盡力不能祟。
瘦驢骨可數，渺渺入空翠。
霜蟹初把螯，絲蓴小添豉。
平生笑巨君，老嚙乾肉糒。
異味幸滿前，萬事付一醉。
迓使客出郊夜歸過市樓
作者：陸游
朝代：宋

山川慘澹作秋霖，雲物徘徊結夕陰。
手版向人慚老大，肩輿出郭當登臨。
二年雪瀨饒羈思，萬里冰河歇壯心。
却羨喧呼樓上客，隔簾紅燭醉更深。
迓客至大浪灘上
作者：陸游
朝代：宋

小壟瓜蔓緑，短籬梅子黄。
曉風掠水来，吹我醉面涼。
平生蕭散意，未覺将迎忙。
溪山供一笑，客主可相忘。
寧當倒手版，聊復據胡床。
太平豈無象，麥飯家家香。
我歸亦何有，養氣猶軒昻。
那因五斗陳，坐變百鍊剛。
迓益帥馬上作
作者：陸游
朝代：宋

馬上遥看江上山，白雲紅樹畫圖間。
經年簿領無休日，却向忙中得少閑。
述志二首·其一
作者：陸游
朝代：宋

椎牛釃酒千人帳，破浪凌風萬斛船。
常恨書生無此快，一生低首短檠前。
述志二首·其二
作者：陸游
朝代：宋

新豐買酒慰無聊，衝雪騎驢上灞橋。
羆老尚堪吞貈子，松風何至羨山苗。
述悲
作者：陸游
朝代：宋

屏居不出門，終歲袖手坐。
但怪意氣衰，那覺日月過。
故人爲冢丘，老伴餘幾箇。
天高鬼神惡，回夭夷齊餓。
遺魂一零落，豈復聞楚些。
且當醉濁醪，吾夢行亦破。
述意
作者：陸游
朝代：宋

憂患無窮生有涯，惟須百事屏紛華。
人誰敢侮修身士，天不能窮力穡家。
頻喚老僧同夜粥，間從鄰叟試秋茶。
結茅林下從來事，瓦屋三間已太奢。
述感
作者：陸游
朝代：宋

斷簡承孤學，窮閻負壯心。
方憂一齒落，何止二毛侵。
買地開幽圃，招僧理廢琴。
浮生祇如此，感慨不須深。
述懷
作者：陸游
朝代：宋

宦遊輕用不貲身，斂退今爲省事人。
唾俟面乾元不校，羹憂手爛更誰嗔。
時分鄰甕雙瓶綠，永謝官倉五斗陳。
最好暮秋溪上路，柴門月色向人新。
述懷
作者：陸游
朝代：宋

情懷猶是昔年人，豈料侵尋八十身。
燈下看書方覺老，花前闕酒始知貧。
玉非鼠朴何勞辨，魚與熊蹯各自珍。
萬事回頭已陳迹，爲君一笑落紗巾。
述懷二首·其一
作者：陸游
朝代：宋

尺寸雖無補縣官，此心炯炯實如丹。
羯胡未滅敢愛死，尊酒在前終鮮歡。
亞父抱忠撞玉斗，虞人守節待皮冠。
縱言老病摧頽甚，壯氣猶憑後代看。
述懷二首·其二
作者：陸游
朝代：宋

謗譽紛紛笑殺儂，此身本自等虚空。
大鵬境界纖塵裏，曠劫年光掣電中。
翻動烟霞長鑱在，招呼風月一尊同。
是凡是聖誰能測，試問西鄰織屨翁。
述野人語二首·其一
作者：陸游
朝代：宋

白米乾薪好井泉，甘餐美睡若登仙。
從來不慣嘗鹽酪，席下何須有一錢。
述野人語二首·其二
作者：陸游
朝代：宋

重重大布敵風霜，籬外桑陰五月凉。
軟飯一盂千萬足，那知世有郭汾陽。
述閑
作者：陸游
朝代：宋

披衣按摩罷，據榻欠伸餘。
香暖翻心字，茶凝出草書。
客稀門每閉，意悶髮重梳。
賴有盆山樹，幽情得少攄。
追凉小酌
作者：陸游
朝代：宋

綠樹暗魚梁，臨流追晚凉。
持杯屬江月，散髮據胡床。
苦荬腌虀美，菖蒲漬蜜香。
醉來呼稚子，扶我上南塘。
追凉至安隠寺前
作者：陸游
朝代：宋

枕石何妨更漱流，一凉之外豈他求。
寺樓無影月卓午，橋樹有聲風變秋。
殘曆半空心悄愴，岸巾徐步髮颼飀。
定知從此清宵夢，常在沙邊伴白鷗。
追感往事五首·其一
作者：陸游
朝代：宋

太平翁翁十九年，父子氣焰可熏天。
不如茅舍醉村酒，日與鄰翁相枕眠。
追感往事五首·其三
作者：陸游
朝代：宋

渡江之初不暇給，諸老文辭今尚傳。
六十年間日衰靡，此事安可付之天。
追感往事五首·其二
作者：陸游
朝代：宋

世事紛紛過眼新，九衢依舊漲紅塵。
桃花夢破劉郎老，燕麥摇風別是春。
追感往事五首·其五
作者：陸游
朝代：宋

諸公可嘆善謀身，誤國當時豈一秦。
不望夷吾出江左，新亭對泣亦無人。
追感往事五首·其四
作者：陸游
朝代：宋

文章光焰伏不起，甚者自謂宗晚唐。
歐曾不生二蘇死，我欲痛哭天茫茫。
追感梁益舊遊有作
作者：陸游
朝代：宋

西遊萬里倚朱顔，肯放尊前一笑慳。
蜀苑妓圍欺夜雪，梁州獵火滿秋山。
晚途忽墮塵埃裏，樂事渾疑夢寐間。
浮世變遷君勿嘆，劇談猶是詫鄉關。
追憶征西幕中舊事四首·其一
作者：陸游
朝代：宋

大散關頭北望秦，自期談笑掃胡塵。
收身死向農桑社，何止明明兩世人。
追憶征西幕中舊事四首·其三
作者：陸游
朝代：宋

憶昨王師戍隴回，遺民日夜望行臺。
不論夾道壺漿滿，洛筍河魴次第來。
追憶征西幕中舊事四首·其二
作者：陸游
朝代：宋

小獵南山雪未消，繡旗斜卷玉驄驕。
不如意事常千萬，空想先鋒宿渭橋。
追憶征西幕中舊事四首·其四
作者：陸游
朝代：宋

關輔遺民意可傷，蠟封三寸絹書黄。
亦知虜法如秦酷，列聖恩深不忍忘。
追懷曾文清公呈趙教授趙近嘗示詩
作者：陸游
朝代：宋

憶在茶山聽說詩，親從夜半得玄機。
常憂老死無人付，不料窮荒見此奇。
律令合時方帖妥，工夫深處却平夷。
人間可恨知多少，不及同君叩老師。
追懷胡基仲
作者：陸游
朝代：宋

高潔胡徵士，當時已絕無。
門庭謝殘客，薪水斥常奴。
遺稿何由見，英魂不可呼。
誰憐墓上草，又是一年枯。
退居
作者：陸游
朝代：宋

溪烟漠漠弈棋軒，筧水潺潺種藥園。
醫爲疾平新掃迹，客知睡美罕敲門。
談餘白拂懸床角，飲散空樽卧壁根。
賜帛更蒙優老詔，此生何以報君恩。
送七兄赴楊州帥幕
作者：陸游
朝代：宋

初報邊烽照石頭，旋聞胡馬集瓜州。
諸公誰聽芻蕘策，吾輩空懷畎畆憂。
急雪打窗心共碎，危樓望遠涕俱流。
豈知今日淮南路，亂絮飛花送客舟。
送三兄赴奏邸
作者：陸游
朝代：宋

兄年十七弟始生，弟今白髮森千莖。
所期相就畢此世，一尊濁酒得共傾。
往年雖窮猶半菽，兩年糠覈苦不足。
書生志欲及天下，貧賤不得收骨肉。
過悲復恐兄意傷，忍涕不覺涕已滂。
早朝霜露戒衣薄，願書此語歡或忘。
閉門病衰百無用，日望兄歸有餘俸。
早從丞相乞湖州，莫待異時思少游。
送仲高兄宫學秩滿赴行在
作者：陸游
朝代：宋

兄去游東閤，才堪直北扉。
莫憂持槖晚，姑記乞身歸。
道義無今古，功名有是非。
臨分出苦語，不敢計從違。
送任夷仲大監
作者：陸游
朝代：宋

往者江淮未徹兵，丹陽邂逅識耆英。
叩門偶綴諸公後，倒屣曾蒙一笑迎。
敢意癡頑成後死，相從彷彿若平生。
小詩話別初何有，一段清愁伴櫓聲。
送佛照光老赴徑山
作者：陸游
朝代：宋

大覺住育王，拗折拄杖强到底。
佛照住育王，挑得鉢囊隨詔起。
從来宗門話，只要句不死。
說同說異庵外人，若是吾宗寜有此。
日日風雨今日晴，萬里春光入帝城。
傳宣江上走中使，開堂座下羅公卿。
御香靄靄雲共布，法音浩浩潮收聲。
報恩一句作麽道，常遣山林見太平。
送傑上人歸成都二首·其一
作者：陸游
朝代：宋

錦城一别鬢成絲，今日山陰送傑師。
亂絮飛花撲行路，正如東郭放船時。
送傑上人歸成都二首·其二
作者：陸游
朝代：宋

春夜挑燈話别愁，此心己在錦江頭。
舊時處處塵昏壁，想復長吟爲小留。
送全州趙都曹
作者：陸游
朝代：宋

霜葉無停聲，脂車有行色。
正悲南浦秋，又送清湘客。
啼饑兒頰紅，待養親髮白。
努力事上官，世路日已迫。
送劉戒之東歸
作者：陸游
朝代：宋

去國三年恨未平，東城況復送君行。
難憑魂夢尋言笑，空向除書見姓名。
殘日半竿斜谷路，西風萬里玉關情。
蘭臺粉署朝回晚，肻記麤官數寄聲。
送十五郎適臨安
作者：陸游
朝代：宋

求祿亦常事，出門寧自由。
苦留雖惜別，細語却生愁。
雨急投村市，鐘殘過寺樓。
祇應今夕夢，先汝到江頭。
送吕彦升參謀
作者：陸游
朝代：宋

楚塞蕭條久宿師，參謀承詔上丹墀。
苦言到口真當發，聖度如天莫自疑。
萬里寄聲長不達，一尊相屬豈前期。
遥憐霜曉朝衣冷，深愧江城睡足時。
送周郎
作者：陸游
朝代：宋

我居山陰古大澤，四顧茫茫烟水白。
平時轍迹所不到，玉樹郎君肯來客。
衡門僅可俯首過，陋室真成容膝迮。
木盤設食菜數箸，共飽知君不予責。
期年相從無夜旦，一日復有千里隔。
送君津頭泪如綆，老身恨不生羽翮。
江湖道嶮非一二，觸處兢畏真良策。
從今日望平安書，我欲燈前手親拆。
送嚴居厚棄官歸建陽溪莊
作者：陸游
朝代：宋

曼容不過六百石，淵明僅留八十日。
寥寥千載有兩公，海內至今推絕識。
放翁貪祿老始歸，自今不作一錢直。
見人勇退輒欣慕，亟欲起拜忘衰疾。
吾廬近在官道傍，門外未掃車馬迹。
溪莊有地肯見分，會結茅齋傍青壁。
送子修入閩
作者：陸游
朝代：宋

士生萬里合鵬摶，憔悴青衫且自寬。
薄祿及親雖共喜，遠途將父亦誠難。
關山可厭風塵惡，蓬蓽應思菽水歡。
只道耄年心似鐵，詩成也作鼻辛酸。
送子坦
作者：陸游
朝代：宋

老境寧容別，諸兒仕爲貧。
一春多卧病，幾度送行人。
五斗方須祿，千金且愛身。
長安雖可樂，憐汝正思親。
送子坦赴鹽官縣市征
作者：陸游
朝代：宋

父子團欒笑語譁，豈知雲散各天涯。
長亭結束秋將晚，別酒凄凉日易斜。
我坐耄年艱就養，汝非仰祿肯離家。
遊山尚有平生意，試爲閑尋一鹿車。
送子虡吳門之行
作者：陸游
朝代：宋

相送何由插羽翰，淡烟微雨暗江干。
孤懷最怯新春別，病骨難禁昨夜寒。
尊酒汝寧嫌魯薄，釜羹翁自絮吳酸。
此詩字字俱愁絕，忍泪成篇却怕看。
送子虡赴金壇丞
作者：陸游
朝代：宋

與汝爲父子，忽逾五十年。
平生知幾別，此別益酸然。
念汝髮亦白，執手河橋邊。
西行過臨平，想汝小繫船。
悠悠陽羨路，渺渺雲陽川。
京江昔所遊，想像在目前。
今茲兩使君，幸有宿昔緣。
汝雖登門晚，世好亦牽聯。
顧於賞罰間，其肯爲汝偏。
夙夜佐而長，努力忘食眠。
醇如新豐酒，清若鶴林泉。
棠宜使可愛，蒲正不須鞭。
送子遹
作者：陸游
朝代：宋

隔一濤江路豈遥，躊躇不覺欲魂銷。
寄書勿遣過三日，發渡何曾無兩潮。
睡少不關茶作祟，愁多却賴酒時澆。
柯橋西畔斜陽岸，誰爲離人惜柳條。
送子遹至梅市而歸
作者：陸游
朝代：宋

梅市長堤愴別情，魯墟歸路當閑行。
日沉菱浦看魚躍，烟合菰叢聞獺鳴。
蘸水門扉初半掩，擁橋炬火已先迎。
停橈不奈清愁得，獨倚闌干待月明。
送子龍赴吉州掾
作者：陸游
朝代：宋

我老汝遠行，知汝非得已。
駕言當送汝，揮涕不能止。
人誰樂離別，坐貧至于此。
汝行犯胥濤，次第過彭蠡。
波橫吞舟魚，林嘯獨脚鬼。
野飯何店炊，孤櫂何岸檥。
判司比唐時，猶幸免笞箠。
庭參亦何辱，負職乃可耻。
汝爲吉州吏，但飲吉州水。
一錢亦分明，誰能肆讒毀。
聚俸嫁阿惜，擇士教元禮。
我食可自營，勿用念甘旨。
衣穿聽露肘，履破從見指。
山門雖被嘲，歸舍却睡美。
益公名位重，凜若喬嶽峙。
汝以通家故，或許望燕几。
得見已足榮，切勿有所啟。
又若楊誠齋，清介世莫比。
一聞俗人言，三日歸洗耳。
汝但問起居，餘事勿挂齒。
希周有世好，敬叔乃鄉里。
豈惟能文辭，實亦堅操履。
相從勉講學，事業在積累。
仁義本何常，蹈之則君子。
汝去三年歸，我儻未即死。
江中有鯉魚，頻寄書一紙。
送客
作者：陸游
朝代：宋

有客相與飲，酒盡惟清言。
坐久饑腸鳴，殷如車輪翻。
烹栗煨芋魁，味美敵熊蹯。
一飽失百憂，抵掌談羲軒。
意倦客辭去，秉炬送柴門。
林間鳥驚起，落月傾金盆。
送客
作者：陸游
朝代：宋

長亭柳漸柔，送客當閑遊。
江近聞津鼓，雲開見戍樓。
簿書来衮衮，歲月去悠悠。
閉眼尋歸路，春蕪滿故疇。
送客城西
作者：陸游
朝代：宋

倦客憑鞍半醉醒，秋光滿眼嘆頹齡。
日斜野渡放船小，風急漁村攤網腥。
客思不堪聞斷雁，詩情彊半在郵亭。
歸来更恨城笳咽，烟火昏昏獨掩屏。
送客至望雲門外
作者：陸游
朝代：宋

冬溫頻作雨，晨冷頓催晴。
嫰日滿江驛，淡烟籠郡城。
憂民懷凛凛，謀已耻營營。
投檄真須決，鄰翁約耦耕。
送客至江上
作者：陸游
朝代：宋

多事經旬不出城，今朝送客此閑行。
郊原遠带新晴色，人語中含樂歲聲。
天際斂雲山盡出，江流收漲水初平。
故園社友應惆悵，五歲無端棄耦耕。
送客至湖州市
作者：陸游
朝代：宋

偶駕雞栖送客行，迢迢十里出關城。
誰知小市蕭條處，剩有豐年笑語聲。
聊借野風吹醉頰，更憑陂水濯塵纓。
故廬想見春回近，鄰曲家家已遍耕。
送宣書記并寄其兄曇才二公
作者：陸游
朝代：宋

在吳識曇公，至蜀識才公。
彌天宣書記，晚乃得從容。
是家固多賢，天遣慰我窮。
初秋夏末時，衲子各西東。
子獨惜此别，共語夜燭紅。
怪我耐逆境，萬事一笑空。
子顧知我否，視身如枯蓬。
枯蓬未變滅，姑當付之風。
家世無高年，我今六十翁。
俯仰幾時客，結束已匆匆。
那將須臾景，更受憂患攻。
願言早来歸，相就煮晚菘。
送張叔潛編修造朝四首·其一
作者：陸游
朝代：宋

此士名高北斗南，眼中獨許我同參。
匆匆却作臨分恨，一月何曾笑二三。
送張叔潛編修造朝四首·其三
作者：陸游
朝代：宋

北窗銅碾破雲腴，捫腹翛然一事無。
安用雁行排院吏，正須魚貫看胡俘。
送張叔潛編修造朝四首·其二
作者：陸游
朝代：宋

簡牘清閑勝校讐，題詩應肯寄夔州。
東厨羊美聊堪飽，北面鈴稀莫強愁。
送張叔潛編修造朝四首·其四
作者：陸游
朝代：宋

芒屩年來漸懶穿，閉門日日只高眠。
今朝出送張夫子，借得南鄰放鴨船。
送張野夫寺丞牧滁州
作者：陸游
朝代：宋

皇天方憂九州裂，建隆真人仗黄鉞。
陣雲冷壓清流關，戰壘咿嚶氣如髮。
逋誅猾虜入檻車，北風吹乾草頭血。
一龍上天三百年，舊事空聞遺老說。
金印斗大誰作州，公子玉面蒼髯虬。
賦詩健筆挟風雨，論兵辯舌森戈矛。
别君帳飲灞橋頭，長歌爲君寛旅愁。
戰塲遺迹儻可畫，尺素寄我關河秋。
送施武子通判
作者：陸游
朝代：宋

初入修門鬢未秋，安期千里接英遊。
退歸久散前三眾，邁往欣逢第一流。
只道升沉方異趣，豈知氣類肯相求。
龍鍾不得臨江別，目斷西陵烟雨舟。
送春
作者：陸游
朝代：宋

新葉張翠幄，落花作紅茵。
山蔬旨且柔，家釀清而淳。
以我垂老境，送此將歸春。
我固惜流年，春亦記陳人。
江山處處佳，風月日日新。
蹇馿度松岡，短檝橫烟津。
蘭亭人已遠，遺韵猶清真。
却下木柵市，天風吹角巾。
送曾學士赴行在
作者：陸游
朝代：宋

二月侍燕觴，紅杏寒未坼。
四月送入都，杏子已可摘。
流年不貸人，俯仰遂成昔。
事賢要及時，感此我心惻。
欲書加餐字，寄之西飛翮。
念公爲民起，我得怨乖隔。
揺揺跂前旌，去去望車軛。
亭鄣鬱將暮，落日澹陂澤。
敢忘國士風，涕泣效臧獲。
敬輸千一慮，或取二三策。
公歸對延英，清問方側席。
民瘼公所知，願言寫肝膈。
向來酷吏横，至今有遺螫。
織羅士破膽，白著民碎魄。
詔書已屢下，宿蠧或未革。
期公作醫和，湯劑窮絡脈。
士生恨不用，得位忍辭責。
併乞謝諸賢，努力光竹帛。
送李德遠寺丞奉祠歸臨川
作者：陸游
朝代：宋

送騎擁東城，烟帆如鳥輕。
道行端有命，身隱更須名。
旰食煩明主，塵沙暗舊京。
臨分一襟泪，不獨爲交情。
送李憲被召舊與其先侍郎遊從
作者：陸游
朝代：宋

早謁龍門鬢未秋，暮年乃復接英遊。
海瀕已幸見公子，瓜壟仍煩訪故侯。
霖雨即陪諸老進，德星肯爲一方留。
西城柳色青如許，欲挽長條特地愁。
送李舍人赴闕
作者：陸游
朝代：宋

執簡曾聞侍玉螭，謫仙才調盡推奇。
能將苦語康時病，更遣丹誠動主思。
北闕親朋瞻舊德，東吳山水入新詩。
知公自有經綸術，會見飛翔集鳳池。
送杜起莘殿院出守遂寜
作者：陸游
朝代：宋

羽檄聨翩晝夜馳，臣憂顧不在邊陲。
軍容地密寜當議，陛下恩深不忍欺。
白簡萬言幾慟哭，青編一傳可前知。
平生所學今無負，未嘆還鄉兩鬢絲。
送查元章赴夔漕
作者：陸游
朝代：宋

柳色西門路，看公上馬時。
亦知非久别，不奈自成悲。
白髮劉賓客，青衫杜拾遺。
分留端有待，剩賦竹枝詞。
送梁諫議
作者：陸游
朝代：宋

湖海還朝白髮生，懶隨年少事聲名。
極知憂國人誰及，細看無心語自平。
歸訪鄉人忘位重，乍辭言責覺身輕。
籃輿避暑雲門寺，應過幽居聽水聲。
送湯岐公鎮會稽
作者：陸游
朝代：宋

吳越東西州，浙江限其中。
黄旗高十丈，大舟凌虚空。
都人送留守，郡吏迎相公。
江心波濤壯，帳下鼓角雄。
樂哉公何憾，廷論則未同。
永懷前年秋，群胡方嘯凶。
閭左發薊北，戈船滿山東。
舊盟顧未解，誰敢嬰其鋒。
公時立殿上，措置極雍容。
南荒竄驕將，京口起元戎。
舊勲與宿貴，屏氣聽指蹤。
規模一朝定，強虜終歸窮。
當時謂易耳，未見回天功。
及今始大服，咨嗟到兒童。
天心佑社稷，主聖肖祖宗。
旌節早來朝，笑談折遐衝。
送潘德久使薊門
作者：陸游
朝代：宋

崑崙東分一枝渾，奔蹴砥柱經龍門。
羲皇受圖撫上古，神禹治水開中原。
三靈實扶藝祖業，萬國共仰東都尊。
群兒撞壊吁可嘆，顧使殘虜今逰魂。
囙君試求出師路，孟津白馬應如故。
不須更議繫河橋，北風正可乘冰渡。
頗聞塞外已數盡，復道飛狐合屯戍。
轅門倘駐拂雲祠，烽火應過明妃墓。
君歸解鞍藉芳草，細談塞北忘予老。
讀書飲酒待賊平，萬丈參旗方下掃。
送猷講主赴李明府姜山之招
作者：陸游
朝代：宋

貫花籖帙壓車轅，惟子窮探到本源。
聽法鬼神環麈尾，質疑英俊集龍門。
孤舟此日輕爲别，尺素何時遠見存。
坐想文殊對摩詰，高談無礙九河翻。
送王仲言倅泰州絕句二首·其一
作者：陸游
朝代：宋

汝陰太史萬籤藏，酸棗先生六世芳。
豹尾屬車留不住，却尋陳迹海陵倉。
送王仲言倅泰州絕句二首·其二
作者：陸游
朝代：宋

紫薇傑作傳千載，物色分留待下車。
老病難陪曳裾客，因來時寄一行書。
送王嘉叟編修出佐南昌
作者：陸游
朝代：宋

玉殿求衣早，鸞臺退食遲。
君看多故日，寜是棄言時。
小作南州計，方觀急詔追。
歸來上霄漢，莫遣此心移。
送王季嘉赴湖南漕司主管官
作者：陸游
朝代：宋

它人作陵邑，榜笞朝暮急。
王子乃不然，袖手萬事集。
它人西入都，競裁丞相書。
王子掉頭去，長沙萬里餘。
問子謀身無乃左，凜如霜松姿磊砢。
屈原賈誼死有靈，計此兩人心獨可。
送王成之給事
作者：陸游
朝代：宋

我昔揚帆掠吳楚，夜泊秦淮聽春雨。
明朝冠蓋擁長亭，誤辱諸公問良苦。
是時衆中初識公，天驥蹴踏萬馬空。
知心投分財數語，玉塵謖謖生清風。
冶城醉墨鴉棲壁，長干祖道花照席。
公方閉户試諸生，坐嘆江山少顔色。
爾來俛仰三十春，欲話舊遊無故人。
豈知邂逅逢一笑，使我肝膽還輪囷。
衰遲少復入城市，虚左屢招慚主意。
忽聞上印却悽然，悔不日日從公醉。
朝廷三載虚一相，如公早合鸞臺上。
榮河温洛久風沙，此段功名勿多讓。
送王景文
作者：陸游
朝代：宋

張公遂如此，海內共悲辛。
逆胡猶遺種，皇天奪老臣。
深知萬言策，不愧九原人。
風雨津亭暮，辭君泪滿君。
送王龜齡著作赴會稽大宗丞二首·其一
作者：陸游
朝代：宋

有越逾千載，何人不宦遊。
向來惟一范，真足壯吾州。
高躅今誰繼，先生獨再留。
登堂吊興廢，想像氣横秋。
送王龜齡著作赴會稽大宗丞二首·其二
作者：陸游
朝代：宋

大將上兵符，軍容備掃除。
恭惟陛下聖，方采直臣書。
忽報分司去，還尋入幕初。
宗藩雖舊識，莫遣得親疏。
送紫霄女道士四明謝君二首
作者：陸游
朝代：宋

一别南充十四年，時時清夢到金泉。
山陰道上秋風早，却見神仙小自然。
道骨仙風凛不群，清秋采藥到江村。
自言家住雲南北，知是遺塵幾世孫。
送綽姪住庵吴興山中二首·其一
作者：陸游
朝代：宋

一杯淡粥不烹蔬，自占雲根結草廬。
非佛非心猶坐斷，定知不看夾山書。
送綽姪住庵吴興山中二首·其二
作者：陸游
朝代：宋

湖海相從十日留，頗哀老子鬢驚秋。
目光猶射車牛背，不用殷勤舉話頭。
送芮國器司業二首·其一
作者：陸游
朝代：宋

此心知我豈非天，雙鬢皤然氣浩然。
曾見灰寒百僚底，真能山立萬夫前。
洛城霜重聽宫漏，霅水雲深著釣船。
拈起吾宗安樂法，人生何處不隨緣。
送芮國器司業二首·其二
作者：陸游
朝代：宋

往歲淮邊虜未歸，諸生合疏論危機。
人材衰靡方當慮，士氣崢嶸未可非。
萬事不如公論久，諸賢莫與衆心違。
還朝此段宜先及，豈獨遺經賴發揮。
送范舍人還朝
作者：陸游
朝代：宋

平生嗜酒不爲味，聊欲醉中遺萬事。
酒醒客散獨悽然，枕上屡揮憂國涙。
君如高光那可負，東都兒童作羌語。
常時念此氣生癭，况送公歸覲明主。
皇天震怒賊得長，三年昴星失光芒。
旄頭下掃在旦暮，嗟此大議知誰當。
公歸上前勉畫策，先取關中次河北。
堯舜尚不有百蠻，此時何能擾中國。
黄扉甘泉多故人，定知不作白頭新。
因公併寄千萬意，早爲神州清戰塵。
送范西叔赴召二首·其一
作者：陸游
朝代：宋

天涯流落過重陽，楓葉揺丹已著霜。
衰病強陪蓮幕客，凄涼又送石渠郎。
杜陵雁下悲徂歲，笠澤魚肥夢故鄉。
便恐從今長隔濶，舊交新貴例相忘。
送范西叔赴召二首·其二
作者：陸游
朝代：宋

欲駕征車勸小留，南山南畔更逢秋。
數聲過雁催行色，一醆昏燈話别愁。
自昔文章關治道，即今臺閣要名流。
白頭尚作書癡在，剩乞朱黄與校讐。
送華師從劍州張秘書之招
作者：陸游
朝代：宋

三年相伴錦江頭，一日翩然不可留。
官冷蓬門無客戀，時清劍閣有僧遊。
關山黙數來時路，風月懸知别後愁。
禪版經龕有餘暇，頻登高處望西州。
送葉尚書
作者：陸游
朝代：宋

曩歲榜扁舟，萬里歸自蜀。
五月下瞿唐，六月過浮玉。
於時始識公，一笑忘暑毒。
羽扇臨清流，華觴跋紅燭。
一別十五年，去日如電速。
孤生晚還朝，斂退慚陸陸。
要津非所冀，見公心自足。
斥歸又七載，衰病將就木。
造物哀其窮，公來位嶽牧。
每見語諄諄，與世異寒燠。
聖朝方急賢，登用及釣筑。
如公實舊德，顧豈待夢卜。
初聞一札下，已報四輩趣。
懸知新天子，虛懷須啟沃。
願公論其大，始爲天下福。
即宣垂拱麻，寧復摛文宿。
送蘇召叟秀才入蜀效宛陵先生體
作者：陸游
朝代：宋

士勇赴知己，義重身固輕。
尊公况有命，子得辭此行。
結廬出門去，迢迢過蠻荆。
泝江卜風色，入峽聽猿聲。
萬里一紙書，南寄孤雁征。
山陰在何處，計子難爲情。
願言早來歸，鄰曲當出迎。
檥舟柯橋市，一榼手自傾。
送蘇趙叟赴省試
作者：陸游
朝代：宋

關路誰非觀國賓，此君肝膽獨輪囷。
故家遺俗欲墜地，博士議郎方要人。
久矣扁舟弄江月，往哉駸馬踏京塵。
敕中墨色如鴉溼，日待東歸一笑新。
送襄陽鄭帥唐老
作者：陸游
朝代：宋

鄭侯骨相非復常，伏犀貫額面正方。
聲名赫奕動天子，家世富貴連椒房。
武能防秋北平道，文合落筆中書堂。
畿西謀帥國大事，當宁久弄黄金章。
一朝丹詔自天下，兩班仰首看騰驤。
鄭侯此行端可羨，繡旗皂纛戈如霜。
三更傳令出玉帳，平旦按陣來毬場。
宿兵萬竈盡貔虎，牧馬千群皆驌驦。
酒酣賦詩幕府和，縱橫健筆誰能當。
雖然鄭侯志意遠，虎視直欲吞北荒。
榆林雁門塞垣紫，孟津砥柱河流黄。
出師有路吾能說，直自襄陽向洛陽。
送辛幼安殿撰造朝
作者：陸游
朝代：宋

稼軒落筆凌鮑謝，退避聲名稱學稼。
十年高卧不出門，參透南宗牧牛話。
功名固是券內事，且葺園廬了婚嫁。
千篇昌谷詩滿囊，萬卷鄴侯書插架。
忽然起冠東諸侯，黄旗皂纛從天下。
聖朝仄席意未快，尺一東來煩促駕。
大材小用古所嘆，管仲蕭何實流亞。
天山挂旆或少須，先挽銀河洗嵩華。
中原麟鳳爭自奮，殘虜犬羊何足嚇。
但令小試出緒餘，青史英豪可雄跨。
古來立事戒輕發，往往讒夫出乘罅。
深仇積憤在逆胡，不用追思灞亭夜。
送邢芻甫入閩二首·其一
作者：陸游
朝代：宋

兩窮相值每相憐，聞子南遊一愴然。
莫道此行非久別，衰翁何敢望明年。
送邢芻甫入閩二首·其二
作者：陸游
朝代：宋

君行正及荔枝丹，想見臨觴爲破顔。
此外但宜烹茗雪，傷生不用擘蠔山。
送錢仲耕修撰
作者：陸游
朝代：宋

姑孰溪邊識勝流，十年重見豈人謀。
自應客路難爲别，不是陽關作許愁。
儤直公看鼇禁月，倦遊我夢鏡湖秋。
殷勤爲報中朝舊，睡足平生是建州。
送陳吏部還朝
作者：陸游
朝代：宋

邂逅稽山許攬鬚，塵埃時得近冰壺。
不辭我老雞豚社，且喜公歸櫻筍厨。
滿室琴書懷燕几，一川風雨送行艫。
勉哉早了功名債，要畫騎牛第二圖。
送陳希周赴安福令
作者：陸游
朝代：宋

補吏鶴嶺邊，尊公方玉立。
超遥籋風雲，餘子那可及。
天高鬼神惡，聞訃三日泣。
晚途見嗣子，握手悲喜集。
乘桴掠鯨波，信矣勇可習。
巉巉風骨峭，颶霧不能襲。
謂當上臺省，豈復論等級。
如何困無津，俛首臨一邑。
顧嗟六朝民，龍鍾垂八十。
肯來野水濱，半月解書笈。
吾杯僅容龠，安得看鯨吸。
佇立送歸鞍，霽日滿原隰。
送陳德邵宫教赴行在二十韵
作者：陸游
朝代：宋

相從何必早，白頭或如新。
登門雖尚疏，數面自成親。
昨者始見公，凜然鬚如銀。
敗席留煮茗，寒廳無雜賓。
平生事賢意，寸心渴生塵。
樂哉得所從，貧病忘吟呻。
恭惟大雅姿，信是邦國珍。
廣文舊官長，二紀轉鴻鈞。
恩仇快報復，禍福出笑顰。
同舍事容悦，腰佩玉麒麟。
群諛更得志，後來如積薪。
於時公淡如，位屈道則伸。
法宫親決事，收召極海濱。
人才方雜沓，公仕益逡巡。
欲以貴祝公，公豈慕要津。
欲以窮託公，公豈私賤貧。
頗欲述古誼，勸公勿愛身。
此又公所存，豈待賤子陳。
高颿泊江渚，歲晚風雨頻。
願言添衣裘，寒陰能薄人。
送陳懷叔赴上皋酒官却還都下
作者：陸游
朝代：宋

奇才初試發硎刀，疋馬秋風到上皋。
地近雖同三輔重，時平無復五陵豪。
極知穩步烟霄路，却要微知郡縣勞。
歸去平津開首燕，吐茵應復忤西曹。
送霍監丞出守盱眙
作者：陸游
朝代：宋

淮浦鱗鱗浸碧天，即今誰料作窮邊。
空聞甌脱嘶胡馬，不見浮屠插霽烟。
亭障久安無檄到，杯觴頻舉有詩傳。
長城萬里英雄事，應笑窮儒飽晝眠。
送韓梓秀才十八韵
作者：陸游
朝代：宋

束髮走塲屋，始得從君遊。
燈火都城夜，風雨湖上秋。
追隨不隔日，巖壑窮探搜。
摩挲石屋背，揺兀闇門舟。
酒酣耳頰熱，意氣蓋九州。
夜臥相蹋語，狂笑雜嘲謳。
但恐富貴逼，肯懷貧賤憂。
人事信難料，百戰竟不侯。
我老農圃間，君落天南陬。
相逢會稽市，感嘆歲月遒。
君從上都來，倘逢舊朋儔。
我窮本天命，於人寜有求。
但念侯君房，不知尚癡不。
君聞拊手笑，怪我狂未瘳。
共談平生舊，只欲苦死留。
如何忽決去，病瘧送無由。
秋風墜桐葉，新霜犯貂裘。
君聽馬蹄聲，中有千里愁。
送韓立道守池州
作者：陸游
朝代：宋

千里江山控上流，省郎懷綬去爲州。
才華故在諸公右，談笑遥分聖主憂。
月墮麗譙喧鼓角，雨餘綠野遍鋤耰。
萬家歌舞春風裏，秋浦如今不似秋。
送黄文叔守福州
作者：陸游
朝代：宋

黄公天下士，遇主紹熙年。
議論前修似，聲名九牧傳。
巨舟夷險濟，拱璧始終全。
勇退先諸老，榮歸總十連。
旌旄照關路，冠蓋盛離筵。
內閣恩光重，宸毫墨色鮮。
任方分斧鉞，歸即珥貂蟬。
病叟難爲別，臨期一悵然。
逃暑小飲熟睡至暮二首·其一
作者：陸游
朝代：宋

桑落香浮槲葉杯，甘瓜綠李亦佳哉。
虛堂頓解汗揮雨，高枕俄成鼻殷雷。
靜聽風聲生檻竹，徐看日影轉庭槐。
晚凉更動扁舟興，北渚紅蕖已半開。
逃暑小飲熟睡至暮二首·其二
作者：陸游
朝代：宋

槐影桐陰欲滿廊，綸巾羽扇自生凉。
新篘玉瀣陳雙榼，平展風漪可一床。
馳騎遠分丹荔到，大盆寒浸碧瓜香。
湖邊誰謂幽居陋，也愛迢迢夏日長。
逆境
作者：陸游
朝代：宋

步步常由逆境行，極知造物欲其成。
磨礲久已盡芒角，烹煮豈容重發生。
死到面前猶覺小，事於身外孰非輕。
出門不必名山去，但見風烟已眼明。
逆旅
作者：陸游
朝代：宋

秋晚南山行，小蹇就店秣。
我亦念少休，無奈市兒聒。
嗟爾亦坐饑，錙銖苦爭奪。
其心計亦厭，陷溺無自脫。
我欲救其本，汝勿謂迂闊。
要傾江海大，一洗錐刀末。
人生顧須幾，卒歲惟一褐。
有地即可耕，何山不堪活。
逆旅書壁二首·其一
作者：陸游
朝代：宋

驢鞍懸酒榼，僮背負衣囊。
但說市朝變，不知岐路長。
下程先施藥，拂榻靜焚香。
明旦又西去，河橋秋葉黄。
逆旅書壁二首·其二
作者：陸游
朝代：宋

騎驢萬里行，歲一過秦城。
下杜貰春酒，新豐聞曉鶯。
綠槐新巷陌，白骨幾公卿。
欲覓曲江水，連雲禾黍生。
逆旅行
作者：陸游
朝代：宋

古者謂死爲歸人，此身未死均是客。
家爲逆旅身在途，久寓遽歸初不擇。
逆旅相看隨薄厚，非意相干寧足責。
世間何處無谿山，得酒盡醉當墮幘。
傍觀嘲誚亦其宜，東海定非蠡可測。
逍遥
作者：陸游
朝代：宋

臺省諸公日造朝，放慵别駕愧逍遥。
州如斗大真無事，日抵年長未易消。
午坐焚香常寂寂，晨興署字亦寥寥。
時平更喜戈船靜，閑看城邊帯雨潮。
通濟口
作者：陸游
朝代：宋

朝發嘉魚縣，晚泊通濟口。
睡起喜微凉，船窗一杯酒。
長魚吹浪聲恐人，巨黿露背浮奫淪。
今夕風生月復暗，寄語舟人更添纜。
連夕熟睡戲書
作者：陸游
朝代：宋

投幘塵機息，捐書困味長。
早眠猶有日，晚起已無霜。
蝶入三更枕，龜搘八尺床。
昏昏君莫笑，差勝醉爲鄉。
連日作陰頗有雨雪意
作者：陸游
朝代：宋

十分曆日過八九，徂歲迫人殊可驚。
霜木蕭蕭臨古道，雪雲慘慘冒高城。
山頭噤雀無生意，水面饑鳶有墮聲。
剩壓新醅供旨蓄，從今次第問春耕。
連日作雨苦熱
作者：陸游
朝代：宋

天地一氣爾，陰陽司闔開。
鬰蒸以爲雨，回薄以爲雷。
久鬰無所泄，造化安在哉。
方其欲雨時，雖天不能回。
此豈降自天，其實有自來。
所以屈宋輩，千載有餘哀。
連日大寒夜坐復苦饑戲作短歌
作者：陸游
朝代：宋

翁饑不能具小餐，兒凍何由成複褌。
藏書充棟讀至老，固願少出蘇黎元。
念當萬事度可否，肯使一恨彌乾坤。
古來賢達多晚謬，千載遺笑綺與園。
老翁肝心等鐵石，他年骨朽此固存。
村沽雖薄亦取醉，起看江月傾金盆。
連日大雨門外湖水渺然
作者：陸游
朝代：宋

趁朝把笏著烏靴，不似歸來買短蓑。
尚鄙朱公養魚術，肯爲甯戚飯牛歌。
逢時有命求何益，觸事無心得最多。
樂處却嫌兒輩覺，出門十步即烟波。
連日往來湖山間頗樂即席有作
作者：陸游
朝代：宋

晚春光景亦佳哉，野老蒼顔一笑開。
莫問此生猶幾屐，但知相遇且銜杯。
偶携兒女祈蠶去，又逐鄉鄰賽麥回。
不信年華如轉轂，城頭君聽角聲哀。
連日得雨涼甚有作
作者：陸游
朝代：宋

九淵龍起跨蒼茫，聊爲西州洗亢陽。
曉看空濛知歲稔，夜聞點滴覺心涼。
紗幮不下蚊蠅静，焙火微温書畫香。
睡足何須雲夢澤，如雷鼻息撼鄰墻。
連日扶病領客殆不能支枕上懷故山偶成
作者：陸游
朝代：宋

已強迂疏假印章，更扶衰病主杯觴。
功名已判初心負，豪俠都無故態狂。
靜覺此身猶外物，懶思與世永相忘。
清泉白石生來事，曲几明窗味最長。
連日暴下薾然不支戲作
作者：陸游
朝代：宋

老子心如行脚僧，秋風久已辦行縢。
紙衾夜夜江湖夢，小復遲留待判懲。
連日有雪意戲書
作者：陸游
朝代：宋

壯歲羈遊半九州，即今憔悴老菟裘。
狂心那復繳鴻鵠，世事己如風馬牛。
雪作未成增慘澹，葉飛欲盡更颼飀。
聊將袖裏平戎事，判斷干巖萬壑秋。
連日治圃至山亭又作五字四首·其一
作者：陸游
朝代：宋

薙圃課僮奴，爭前不待呼。
水泉經雨壯，蓁莽得霜枯。
高樹鳴雙鵲，清池下兩鳧。
暮年惟樂此，餘念一毫無。
連日治圃至山亭又作五字四首·其三
作者：陸游
朝代：宋

好竹千竿翠，新泉一勺冰。
殘蕪襯落日，老木上寒藤。
細磴欹難過，危欄曲可憑。
歸時忽已暮，點點數漁燈。
連日治圃至山亭又作五字四首·其二
作者：陸游
朝代：宋

富貴尋常事，天奚獨汝慳。
十分教懶拙，百倍與清閑。
放鶴雲千頃，釣魚溪一灣。
此詩雖信筆，它日不須刪。
連日治圃至山亭又作五字四首·其四
作者：陸游
朝代：宋

門開度略彴，路盡上坡陁。
農隙閑耕犢，樵歸起醉歌。
青烟舞鸞鳳，白石伏黿鼉。
剩有筇枝興，窮冬氣已和。
連日至梅僊塢及花涇觀桃花抵暮乃歸二首·其一
作者：陸游
朝代：宋

千載桃源信不通，鏡湖西塢擅春風。
舟行十里畫屏上，身在西山紅雨中。
俗事挽人常故故，夕陽歸櫂莫匆匆。
豪華無復當年樂，爛醉狂歌亦足雄。
連日至梅僊塢及花涇觀桃花抵暮乃歸二首·其二
作者：陸游
朝代：宋

桃花塢近釣魚磯，不比劉郎萬里歸。
水底紅雲迷醉眼，樽前絳雪點春衣。
病依几杖猶能出，老愛風光未忍違。
天借清遊每窮日，夜深炬火候柴扉。
連日雲興氣濁雨意欲成西南風輒大作比夜月明如晝
作者：陸游
朝代：宋

鳩自呼鳴蚓自歌，何時甘澍一滂沱。
封姨漫妒陽臺夢，却付長空與素娥。
連日風雨寒甚夜忽大風明旦遂晴
作者：陸游
朝代：宋

萬里浮雲一掃空，碧天無際日曈曨。
歡聲四起春風裏，恰似祥符景德中。
連陰欲雪排悶
作者：陸游
朝代：宋

先生經旬甑生塵，藜羹不污白氎巾。
魯連敢謂天下士，摩詰要是山中人。
溪從灘瘦愈刻厲，山自木落增嶙峋。
雲重惟愁雪欲作，梅花忽報一枝春。
逰合江園戲題
作者：陸游
朝代：宋

朱朱白白池臺間，好風妍日開未殘。
我來覔醉苦草草，常恨不如花意閑。
山鷄飛起亂花落，下上青林穿翠壑。
世間動步即有拘，常恨不如禽意樂。
人言功名恐不免，我願徜徉娱歲晚。
熟計滛書理白魚，何如縱獵牽黄犬。
成都四郊如砥平，安得雙鞬馳出城。
鞚飛塵起望不見，從騎尋我鳴鶻聲。
逰圜覺乾明祥符三院至暮
作者：陸游
朝代：宋

成都再見春事殘，雖名閑官實不閑。
門前車馬閙如市，案上文檄高於山。
有時投罅輙徑出，略似齊客偷秦關。
日斜僕夫已整駕，顧景欲駐愁嘲訕。
豈知今朝有此樂，放浪一笑開衰顔。
抽身黄塵烏帽底，得意翠木清泉間。
褰裳危磴窮犖确，洗耳古澗聽淙潺。
豈惟頓覺宇宙廣，政爾一散腰脚頑。
似聞青城縹緲處，待我歸綴仙官班。
俊鷹解絛即萬里，豈比倦翼方知還。
逰大智寺
作者：陸游
朝代：宋

脱髮紛滿梳，衰顔不堪照。
百年忽已半，去日如過燒。
平生功名心，上馬無燕趙。
爾來閲世故，萬事驚錯料。
豈無舊朋儔，聮翩半廊廟。
誰能伴此老，泝峽聽猿叫。
錦城得数公，意氣如再少。
偷閑訪野寺，繫馬追一笑。
新糟厭玉貍，畏酒亦復釂。
古殿鼪鼯豪，壊壁冠佩肖。
摩挲宋公詩，句法嘆高妙。
正如霓裳曲，零落得遺調。
歸途繚長堤，掠面霜氣峭。
佳逰不可忘，落筆君勿誚。
逰學射山遇景道人
作者：陸游
朝代：宋

肩輿適青郊，飛屐登翠麓。
餘霜未泫瓦，晨日初挂木。
推門覔黄冠，避客似奔鹿。
雖無與晤言，清坐意亦足。
豈知逢此士，曠度超世俗。
欣然同一笑，齒頬粲冰玉。
探囊贈奇草，甘香勝芎菊。
試臨清鏡照，衰顔森已緑。
出門恣幽討，老仙有遺躅。
丹竈雖已空，藥丸遍山谷。
嗟予迫遲暮，冠盖厭追逐。
結茅遠人境，此計亦已熟。
若人真我友，玉字當共讀。
客來不知處，鷄犬望雲屋。
逰學射觀次壁間詩韵
作者：陸游
朝代：宋

走遍人間鬢尚青，爾來樂事滿餘齡。
傍潭秋爽鉏甘菊，登嶽春暄采茯苓。
閑倚松蘿論劍術，静臨窗几勘丹經。
嚴光本是逃名者，安用天文動客星。
逰東郭趙氏園
作者：陸游
朝代：宋

清晨呼馬出，馭吏請所之。
錦城浩如海，我亦無與期。
有花即入門，莫問主人誰。
下馬據胡床，傲睨忘訶譏。
人言白頭翁，胡爲尚兒癡。
老翁故不癡，借花發吾詩。
詩句带花香，東風不敢吹。
徘徊雙蛺蝶，許汝鼻端知。
逰石帆玉笥石旗諸山
作者：陸游
朝代：宋

暮景苦多病，幽尋寄一欣。
溪喧常似雨，石潤易生雲。
天迥回鴉陣，林疏過鹿群。
莫談朝市事，吾老厭紛紛。
進德
作者：陸游
朝代：宋

進德工夫在日新，正如更歷自知津。
迷時誤認毒爲藥，定後始知天勝人。
四壁不妨身落魄，萬夫誰敵膽輪囷。
遺經在匵君毋厭，燈火青熒漸可親。
進賢驛感懷
作者：陸游
朝代：宋

環走幾千里，馳歸亦再旬。
征途饒感慨，訟牒費精神。
風雪常欺客，文章本誤身。
小詩無傑思，猶得當吟呻。
遂初
作者：陸游
朝代：宋

狂本類三閭，歸仍慕二疏。
何由滿人笑，但可遂吾初。
奕奕沙堤馬，栖栖下澤車。
細看俱外物，俯首老犁鋤。
遂初
作者：陸游
朝代：宋

貧士善用短，屏居常自如。
出尋鄰叟語，歸讀古人書。
過店亦沽酒，登山時跨驢。
非關傲塵世，聊欲遂吾初。
遇術士飲以巵酒
作者：陸游
朝代：宋

行藥来村北，觀魚立水邊。
忽逢長揖客，能算小行年。
酒薄聊頳頬，囊空闕贈錢。
時清君未死，訪我華山前。
遊三井觀
作者：陸游
朝代：宋

三井久知名，暇日偶一訪。
棟宇壞欲盡，基址尚閎壯。
畫牆皆國工，烟雲儼天仗。
旌旄亞戈戟，佩玉雜弓䩨。
太古實傑作，筆落九天上。
吳生名擅世，睥睨未肻讓。
規模遠有考，意象豪不放。
最奇老癯仙，骨立神愈王。
石恪雖少怪，用筆亦跌宕。
兩姝淡蛾眉，非復火食狀。
塵埃久侵蝕，風雨無蓋障。
好事未易逢，寜能久亡恙。
雍洛劫火餘，妙迹盡凋喪。
斯遊恐難繼，佇立增悄愴。
遊修覺寺
作者：陸游
朝代：宋

上盡蒼崖百級梯，詩囊香椀手親攜。
山從飛鳥行邊出，天向平蕪盡處低。
花落忽驚春事晚，樓高剩覺客魂迷。
興闌掃榻禪房臥，清夢還應到剡溪。
遊僊五首·其一
作者：陸游
朝代：宋

飄飄鸞鶴杳難攀，萬里東遊海上山。
應有世人遥稽首，紫簫餘調落雲間。
遊僊五首·其三
作者：陸游
朝代：宋

玄圃春風賜宴時，雙成獨奏玉參差。
侍晨飲釂虚皇喜，一段龍綃索進詩。
遊僊五首·其二
作者：陸游
朝代：宋

鳳舞鸞歌宴蘂宮，碧桃花下醉千鍾。
紅塵謫滿重歸去，花未開殘宴未終。
遊僊五首·其五
作者：陸游
朝代：宋

玉殿吹笙第一僊，花前奏罷色悽然。
憶曾偷學春愁曲，謫在人間五百年。
遊僊五首·其四
作者：陸游
朝代：宋

初珥金貂謁紫皇，僊班最近玉爐香。
爲憐未慣叢霄冷，獨賜流霞九醞觴。
遊前山
作者：陸游
朝代：宋

兀兀無歡意，閑遊未擬回。
屐聲驚雉起，風信報梅開。
山雪堆僧衲，溪流動蟄雷。
平生一桐帽，自惜犯塵埃。
遊南塔院
作者：陸游
朝代：宋

小破文書夢，閑成杖履遊。
澗幽泉激激，院靜竹修修。
病骨涼如洗，歸心浩莫收。
舩輕不載石，一葉亂沙鷗。
遊山
作者：陸游
朝代：宋

四序雖悉佳，莫若新秋時。
已脫烹煮厄，未興摇落悲。
鷺集水落渚，鵲爭風墮枝。
烟村烏桕丹，晚日望最奇。
豈無一舴艋，往赴幽人期。
婆娑下堂迎，壞衲顛倒披。
丹果垂中庭，碧花蔓疏籬。
秋高財一來，怪我今年衰。
遊山三首·其一
作者：陸游
朝代：宋

一生萬里著行縢，抖擻塵埃尚未能。
不怕語音時带剡，敢辭生計略如僧。
疏梅漸動清溪曲，霽雪遥看古塔層。
喚起故年清絕夢，數聲柔櫓下巴陵。
遊山三首·其三
作者：陸游
朝代：宋

九十衰翁心尚孩，幅巾隨處一悠哉。
偶扶拄杖登山去，却喚孤舟過渡來。
酒市擁途觀嵬峨，僧廬借榻寄咍臺。
吾生清絕煩君看，不枉人間夢一回。
遊山三首·其二
作者：陸游
朝代：宋

蕭然破帽伴枯藤，逢著青山不厭憎。
家似江淮歸業戶，身如湖嶺罷參僧。
煨柴夜宿寒爐火，洗釜晨敲古澗冰。
果向此中能得趣，宦途捷徑不須曾。
遊山四首·其一
作者：陸游
朝代：宋

蕭散湖山路，天教脫馽羈。
蟬聲入古寺，馬影度荒陂。
樵唱時傾耳，僧談亦解頤。
偏門燈火鬧，不敢恨歸遲。
遊山四首·其三
作者：陸游
朝代：宋

病退行猶倦，山坡每少休。
高枝聞鵲語，淺瀨見魚遊。
偶有堪乘興，元無可遣愁。
悠然又終日，爭路有歸牛。
遊山四首·其二
作者：陸游
朝代：宋

久客喜歸舍，况逢秋氣新。
聊乘行艓子，閑覓住庵人。
道士青芒屨，高僧白氎巾。
更須苔井水，一爲濯京塵。
遊山四首·其四
作者：陸游
朝代：宋

古寺不來久，入門空嘆嗟。
僧亡猶見塔，樹老已無花。
世事雖難料，吾生固有涯。
殷勤一梳月，十里伴還家。
遊山戲作
作者：陸游
朝代：宋

晚境頻辭祿，窮居旋學耕。
量衰添酒敵，才盡減詩名。
風月成交友，溪山管送迎。
登車雨先止，天豈相吾行。
遊山步二首·其一
作者：陸游
朝代：宋

蹇馿渺渺過雲邊，旋了三生物外緣。
平日視家真逆旅，此行出戶若登仙。
饑從野店烹葵飯，困就僧床借枕眠。
所恨暮年交舊盡，佳時無與共聯翩。
遊山步二首·其二
作者：陸游
朝代：宋

南出平橋十里餘，湖山處處可成圖。
水邊更覺梅花瘦，雲外誰憐雁影孤。
時喚行僧同煮茗，亦逢樵叟問迷途。
破裘不怕春寒峭，小市疏燈有酒壚。
遊山歸偶賦
作者：陸游
朝代：宋

此生本寄一浮漚，歸臥茅茨又四秋。
習氣未除惟痛飲，幻軀偶健且閑遊。
買蓑山縣雲藏市，横笛江城月滿樓。
與世沈浮最安樂，莫思將相快恩讐。
遊山舟中遇風雨戲作
作者：陸游
朝代：宋

龍驤萬斛去如鴻，巨浪惟能窘短篷。
不是山靈嫌俗駕，一生常值打頭風。
遊山西村
作者：陸游
朝代：宋

莫笑農家臘酒渾，豐年留客足雞豚。
山重水複疑無路，柳暗花明又一村。
簫鼓追隨春社近，衣冠簡朴古風存。
從今若許閑乘月，拄杖無時夜叩門。
遊山遇雨
作者：陸游
朝代：宋

千秋觀前雨溼衣，石帆山下叩漁扉。
鷓鴣苦道行不得，杜鵑更勸不如歸。
遊張園
作者：陸游
朝代：宋

冷局歸差早，名園得緩行。
穿林山驟出，度峽路微平。
霜近柳無色，風生蒲有聲。
出門還戃怳，滿路夕陽明。
遊彌牟菩提院庭下有凌霄藤附古楠其高数丈花已零落滿地
作者：陸游
朝代：宋

絳英翠蔓亦佳哉，零亂空庭碼瑙杯。
遍雨新花天有意，定知閑客欲閑來。
遊東村
作者：陸游
朝代：宋

露草衡門曉，風松一塢幽。
新春有佳日，老子得閑遊。
鷗爲忘機下，魚緣得計浮。
歸途無遠近，一葉亂漁舟。
遊武夷山
作者：陸游
朝代：宋

少讀封禪書，始知武夷君。
晚乃遊斯山，秀傑非昔聞。
三十六奇峰，秋晴無纖雲。
空巖雞晨號，峭壁丹夜暾。
巢居寄千仞，鴻荒想羲軒。
風雨蛻玉骨，難以俗意論。
丹梯不容躡，修蔓亦畏捫。
泝灘進小艇，愧驚白鷺群。
學道雖恨晚，養氣敢不勤。
宦遊非本志，寄謝鶴與猿。
遊法雲
作者：陸游
朝代：宋

放船三家村，進棹十字港。
雲山互吞吐，水草遥莽蒼。
沙鷗下拍拍，野鶩浮兩兩。
簫騷菰蒲中，小艇時來往。
匡山如香爐，藍水似車輞。
夢魂不可到，于此寄遐想。
瘦僧迎寺門，爲我掃方丈。
指似北窗凉，此味愧專享。
我笑謝主人，聊可倚拄杖。
吾廬已清絕，敢取魚熊掌。
遊法雲寺觀彝老新葺小園
作者：陸游
朝代：宋

古寺朱扉傍水開，高僧笑語共徘徊。
陰陰曲徑人稀到，一一名花手自栽。
竹筧引泉滋藥壟，風爐篝火試茶杯。
此行自喜非生客，二百年間六世来。
遊淳化寺
作者：陸游
朝代：宋

蕭寺久不到，偶来幽興長。
螘穿珠九曲，蜂釀蜜千房。
雨過山横翠，霜新橘弄黄。
年衰道不進，珍重一爐香。
遊漢州西湖
作者：陸游
朝代：宋

房公一跌樷衆毁，八年漢州爲刺史。
遶城鑿湖一百頃，島嶼曲折三四里。
小庵靜院穿竹入，危榭飛樓壓城起。
空濛烟雨媚松楠，顛倒風霜老葮葦。
日月苦長身苦閑，萬事不理看湖水。
向來愛琴雖一癖，觀過自足知夫子。
畫船載酒凌湖光，想公樂飲千萬場。
嘆息風流今未泯，兩川名醖避鵝黄。
遊疏山
作者：陸游
朝代：宋

我願匹馬飛騰遍九州，如今苦無騕褭與驊騮。
葛陂之龍又難致，兀兀安得忘吾愁。
幸餘一事差可喜，雲山萬里芒鞵底。
曵杖行穿嶓冢雲，試茶手挹香溪水。
江西山水增怪奇，疏山之名舊所知。
惜哉不見侏儒師，尚想薪水俱空時。
寺門欲近山若拆，老樹蒼崖含古色。
挂包便住吾豈能，一来要是疏山客。
遊臥龍寺
作者：陸游
朝代：宋

曉發魚復走瞿唐，沙頭喚渡倚胡床。
峒人爭趁五更市，我亦來追六月涼。
殘星欲盡尚歴落，明河已淡餘蒼茫。
翻翻林表鴉鵲語，渺渺烟邊鷗鷺行。
過江走馬十五里，小寺殘僧真蕞爾。
投鞭入門一爲笑，僻陋稱雄有如此。
君不見天童徑山金碧浮虚空，千衲梵唄層雲中。
遊萬州岑公洞
作者：陸游
朝代：宋

大業征遼發閭左，軍興書檄煎膏火。
此時也復有閑人，自引巖泉拾山果。
後六百歲吾來遊，洞中正夏凄如秋。
乳石床平可坐卧，水作珠簾月作鈎。
十年神遊八極表，浮名坐覺秋豪小。
試問岑公迎我不，鶴飛忽下青松抄。
遊萬里橋南劉氏小園
作者：陸游
朝代：宋

佳園寂無人，滿地梅花香。
閑來曳拄杖，臘月日已長。
朱橋架江面，欄影揺波光。
奇哉小垂虹，夢破鱸魚鄉。
汀鷺一點白，烟柳千絲黄。
便欲喚釣舟，散髮歌滄浪。
可憐隔岸人，車馬日夜忙。
我歸門復掩，寂曆挂斜陽。
遊西村
作者：陸游
朝代：宋

昨夜雨多溪水渾，不妨喚渡到西村。
出遊始覺此身健，無食更知吾道尊。
藥笈可賒山店酒，筇枝時打野僧門。
歸來燈火茅簷夜，且復狂歌鼓盎盆。
遊西村贈隱者
作者：陸游
朝代：宋

水清沙凈見遊魚，槐柳陰陰五月初。
人似登仙惟火食，俗如太古欠巢居。
熟聞高卧常扃戶，剩欲頻來共荷鉏。
從此夢遊端有地，淵明不獨愛吾廬。
遊諸葛武侯書臺
作者：陸游
朝代：宋

沔陽道中草離離，卧龍往矣空遺祠。
當時典午稱猾賊，氣喪不敢當王師。
定軍山前寒食路，至今人祠丞相墓。
松風想像梁甫吟，尚憶幡然答三顧。
出師一表千載無，遠比管樂蓋有餘。
世上俗儒寜辦此，高堂當日讀何書。
遊近山
作者：陸游
朝代：宋

羸病知難賦遠遊，尚尋好景送悠悠。
亂山孤店雁聲晚，一馬二童溪路秋。
掃壁有僧求醉墨，倚樓無客話清愁。
殘年敢望常强健，到處臨歸爲小留。
遊近山僧庵
作者：陸游
朝代：宋

卧看香穗嘆吾衰，起著芒鞋信所之。
十里溪山最佳處，一年寒暖適中時。
眼明竹院如曾到，心許沙鷗卜後期。
不是詩人託高興，日長真付一枰棋。
遊近村
作者：陸游
朝代：宋

度塹穿林脚愈輕，憑高望遠眼猶明。
霜凋老樹寒無色，風掠枯荷颯有聲。
泥淺不侵雙草屨，身閑常對一棋枰。
茆簷蔬飯歸來晚，已發城頭長短更。
遊近村二首·其一
作者：陸游
朝代：宋

行歷茶岡到藥園，却從釣瀨入樵村。
半衰半健意蕭散，不雨不晴天晏溫。
薯蕷傍籬寒引蔓，菖蒲絡石瘦生根。
參差燈火茆簷晚，童稚相呼正候門。
遊近村二首·其二
作者：陸游
朝代：宋

被髮行歌雪滿膺，夕陽顧影亂鬅鬙。
乞漿得酒人情好，賣劍買牛農事興。
社鼓賽秋聞坎坎，塔燈照夜望層層。
歸來閑指烏藤說，箇是人間耐久朋。
遊鄞
作者：陸游
朝代：宋

晚雨初收旋作晴，買舟訪舊海邊城。
高帆斜挂夕陽色，急櫓不聞人語聲。
掠水翻翻沙鷺過，供厨片片雪鱗明。
山川不與人俱老，更幾東来了此生。
遊錦屏山謁少陵祠堂
作者：陸游
朝代：宋

城中飛閣連危亭，處處軒窗臨錦屏。
涉江親到錦屏上，却望城郭如丹青。
虚堂奉祠子杜子，眉宇高寒照江水。
古來磨滅知幾人，此老至今元不死。
山川寂寞客子迷，草木揺落壯士悲。
文章垂世自一事，忠義凛凛令人思。
夜歸沙頭雨如注，北風吹船横半渡。
亦知此老憤未平，萬竅爭號泄悲怒。
遊鏡湖
作者：陸游
朝代：宋

禹祠柳未黄，剡曲水已白。
魴鱮来洋洋，鳬雁去拍拍。
皇天亦大度，能容此狂客。
挂席乘長風，未覺湖海迮。
讀書五十年，自笑安所獲。
昔人精微意，豈獨在簡册。
驥空萬馬群，裘非一狐腋。
超然登玉笥，及此烟月夕。
遊雲山諸蘭若
作者：陸游
朝代：宋

花過木陰合，溪雲生莫涼。
牛行響白水，鷺下點青秧。
古寺宛如昔，稚松森已行。
耆年不下榻，童子爲燒香。
遊靈鷲寺堂中僧闐然獨作禮開山定心尊者尊者唐人有問法者輒點胸示之時號點點和尚
作者：陸游
朝代：宋

半世吳松理釣絲，蜀山著脚豈前知。
雲堂已散三三衆，卵塔空尋點點師。
戴雪數峰臨峭絕，浮花一水舞淪漪。
勞生未盡能重到，應掃流塵讀此詩。
遊鳳皇山
作者：陸游
朝代：宋

窮日文書有底忙，幅巾蕭散集山堂。
一樽病起初浮白，連焙春遲未過黄。
坐上清風隨麈柄，歸途微雨發松香。
臨溪更覓投竿地，我欲時来小作狂。
過修覺山不果登覽
作者：陸游
朝代：宋

前日泛江時，雨昏失南山。
今日迎我馬，䰀鬌擁髻鬟。
白塔映朱閣，間見青林間。
問我豈忘之，掦鞭亟西還。
西還亦聊爾，行矣來憑欄。
擾擾紅塵中，豈無一日閑。
會復賡此詩，大書榜其顔。
但恐厄風雨，清逰天所慳。
過六和塔前江亭小憩
作者：陸游
朝代：宋

斷岸孤亭日莫時，欄邊聊試葛巾欹。
偶觀挂席乘潮快，便覺懸車納禄遲。
痛飲相如無奈渇，清言叔寶不勝羸。
年来親友凋零盡，惟有江山是舊知。
過大蓬嶺度繩橋至杜秀才山莊
作者：陸游
朝代：宋

度筰臨千仞，梯山躡半空。
濕雲朝莫雨，陰壑古今風。
亭觀參差見，闌干詰曲通。
柳空叢篠出，松偃翠蘿蒙。
負籠銀釵女，鉏畬鶴髮翁。
何由有餘俸，小築此山中。
過夷陵適值祈雪與葉使君清飲談括蒼舊游既行舟中雪作戲成長句奉寄
作者：陸游
朝代：宋

巴楚夷陵酒最醇，使君風味更清真。
少年恨不從豪飲，薄宦那知託近鄰。
本擬笙歌娛病客，却催雨雪惱行人。
朝來凍手題詩寄，莫笑欹斜字不勻。
過廣安吊張才叔諫議
作者：陸游
朝代：宋

春風疋馬過孤城，欲吊先賢涕已傾。
許國肺肝知激烈，照人眉宇尚崢嶸。
中原成敗寜非數，後世忠邪自有評。
嘆息知人真未易，流芳遺臭盡書生。
過建陽縣以雙鵝贈東觀道士爲長生鵝觀俯大溪鵝得其所矣武夷險絕處有仙船架崖壁間數日前大風吹墮船木數寸堅硬如石予偶得之皆此行奇事也各賦一詩·墮木
作者：陸游
朝代：宋

斷崖幽洞白雲深，縹緲仙槎無古今。
飛下一峰相勞苦，却疑天外有知音。
過建陽縣以雙鵝贈東觀道士爲長生鵝觀俯大溪鵝得其所矣武夷險絕處有仙船架崖壁間數日前大風吹墮船木數寸堅硬如石予偶得之皆此行奇事也各賦一詩·雙鵝
作者：陸游
朝代：宋

閑泛晴波唼緑萍，却衝微雨傍烟汀。
會稽內史如相遇，換取黄庭一卷經。
過張王行廟
作者：陸游
朝代：宋

烈士生不遇，栖栖爲旅人。
英魂死不沒，凜凜爲明神。
明神受帝命，廟食福我民。
牲酒何足言，壓抑姑少伸。
火旱千里赤，與人下雷雨。
洚水不反壑，談笑出平土。
善人錫之福，奸僞亦擊汝。
豈若世上人，吞聲氣如縷。
過放生池追懷江公民表諫議池蓋公所創也
作者：陸游
朝代：宋

釣臺先生諫大夫，建中初元起江湖。
是是非非玉座側，身可死徙志不渝。
烟汀月島二十載，白髮短䑧藏菰蒲。
晚蒙湔洗得一障，上奏猶自稱粗疏。
此公造處直奇特，竺乾先生分半席。
九州看如掌中果，天不遣爲吁可惜。
徑歸斂手築陂池，也活龜魚論萬億。
骨冷桐山喚不聞，停車悵望春波碧。
過村店有感
作者：陸游
朝代：宋

細篾絡丹柿，枯籬懸碧花。
炊烟生旅竈，野水漱寒沙。
棲鳥爭投樹，歸牛自識家。
恍然遊蜀路，搔首憶天涯。
過村舍
作者：陸游
朝代：宋

碓舍臨山路，牛欄隔草烟。
問今何歲月，恐是結繩前。
過杜浦橋二首·其一
作者：陸游
朝代：宋

橋外波如鴨頭緑，杯中酒作鵝兒黄。
山茶花下醉初醒，却過西村看夕陽。
過杜浦橋二首·其二
作者：陸游
朝代：宋

橋北雨餘春水生，橋南日落暮山横。
問君對酒胡不樂，聽取菱歌烟外聲。
過東鄰歸小憩
作者：陸游
朝代：宋

籃輿過鄰曲，綠野喜新晴。
暖日生花氣，豐年入碓聲。
筑陂鄉竭作，買犢戶深耕。
歸舍還尋睡，殘書傍枕橫。
過東𤃩灘入馬肝峽
作者：陸游
朝代：宋

書生就食等奔逃，道路崎嶇信所遭。
船上急灘如退鷁，人緣絕壁似飛猱。
口誇遠嶺青千疊，心憶平波緑一篙。
猶勝溪丁絕輕死，無時來往駕𦨴艚。
過林黄中食柑子有感學宛陵先生體
作者：陸游
朝代：宋

博士得黄柑，甚愛不忍擘。
持獻太夫人，遠附海上舶。
故山饒氛霧，可使酒杯窄。
豈無荔枝好，饜飫恐不摘。
相去三千里，無異娛旁側。
乃知母子意，更遠未嘗隔。
我昨往見君，從容弄書冊。
藥分臘劑香，茶泛春芽白。
主意顧未厭，筐筥自搜索。
敢謂甘旨餘，亦及此下客。
霜包纔三四，氣可壓千百。
重是慈孝物，不敢吐其核。
甘寒雖遶齒，悲感已横臆。
半生無歡娛，初不爲湮阨。
過武連縣北柳池安國院煮泉試日鑄顧渚茶院有二泉皆甘寒傳云唐僖宗幸蜀在道不豫至此飲泉而愈賜名報國靈泉云三首·其一
作者：陸游
朝代：宋

滴瀝珠璣翠壁間，遭時曾得奉龍顔。
欄傾甃缺無人管，滿院松風晝掩關。
過武連縣北柳池安國院煮泉試日鑄顧渚茶院有二泉皆甘寒傳云唐僖宗幸蜀在道不豫至此飲泉而愈賜名報國靈泉云三首·其三
作者：陸游
朝代：宋

我是江南桑苧家，汲泉閑品故園茶。
只應碧缶蒼鷹爪，可壓紅囊白雪芽。
過武連縣北柳池安國院煮泉試日鑄顧渚茶院有二泉皆甘寒傳云唐僖宗幸蜀在道不豫至此飲泉而愈賜名報國靈泉云三首·其二
作者：陸游
朝代：宋

行殿凄涼迹已陳，至今父老記南巡。
一泓寒碧無今古，付與閑人作主人。
過江山縣浮橋有感
作者：陸游
朝代：宋

堪笑行人日日忙，又扶衰病過浮梁。
灘流急處水禽下，桑葉空時村酒香。
枯枿敢懷貪雨露，饑鴻自憫犯風霜。
宦途商略無安處，早晚歸耕剡曲旁。
過江至蕭山縣驛東軒海棠已謝
作者：陸游
朝代：宋

星星兩鬢怯年華，幽館無人江月斜。
惆悵過江留一夕，曉風吹盡海棠花。
過湖上僧庵
作者：陸游
朝代：宋

西庵每過未嘗開，邂逅清言始此回。
陶令巾車尋壑去，巳公茅屋賦詩來。
奇香炷罷雲生岫，瑞茗分成乳泛杯。
便恐從今往還熟，入門猿鳥不驚猜。
過猷講主桑瀆精舍
作者：陸游
朝代：宋

寂寞衡門傍水開，放翁曳杖此徘徊。
林疏時見釣篷過，風急忽聞菱唱来。
講罷繩床懸麈柄，齋餘童子供茶杯。
解衣許我閑摩腹，又作幽窗夢一回。
過玉山辱芮國器檢詳留語甚勤因寄此詩兼呈韓无咎右司
作者：陸游
朝代：宋

遼東歸老白襦裙，名字何堪遣世聞。
便謂與公長契濶，不知留語故慇懃。
詩章有便猶應寄，禄米無多切莫分。
倘見右司煩說似，每因風月愴離群。
過筰橋道中龍祠小留
作者：陸游
朝代：宋

江邊龍廟何年作，白浪花中插朱閣。
朝暾漸上宿霧收，春氣已動晨霜薄。
我來倚欄一悵然，蘆花滿空如柳綿。
安得身爲雙白鷺，飛上灘頭却飛去。
過緑楊橋
作者：陸游
朝代：宋

過縣東馳十里遥，行吟不覺度谿橋。
磑輪激水無時息，酒斾迎風盡日揺。
半掩店門燈煜煜，横穿村市馬蕭蕭。
秦吳萬里行幾遍，莫恨尊前緑鬢凋。
過能仁光孝寺欲訪昕老會府中速客遂不果入
作者：陸游
朝代：宋

春日城南過寶坊，馳驅不得駐車箱。
高門臨道凈如拭，傑屋凌空勢欲翔。
齋近鍾魚初送響，風微松檜自生香。
暫來堪笑忙如許，坐羨高人白晝長。
過茱茰鋪青松朱戸前臨大道絕似西陲亭驛悵然有作
作者：陸游
朝代：宋

茱茰小驛夕陽愁，搔首臨風感舊遊。
渾似軍行散關路，但無鼓吹動涼州。
過鄰家
作者：陸游
朝代：宋

今日病良已，笻枝發興新。
高居遺世事，一笑過吾鄰。
夕照明丹葉，秋風老白蘋。
素衣雖化盡，不爲犯京塵。
過鄰家
作者：陸游
朝代：宋

初寒偏著苦吟身，情話時時過近鄰。
嘉穟連雲無水旱，齊民轉壑自酸辛。
室廬封鐍多逋戶，市邑蕭條少醉人。
甑未生塵羹有糝，吾曹切勿怨常貧。
過鄰家
作者：陸游
朝代：宋

扶杖過吾鄰，相誇自在身。
年豐稱貸少，酒賤往來頻。
群散雞歸柵，聲喧雀噪囷。
丁寧語兒子，切勿厭沉淪。
過鄰家
作者：陸游
朝代：宋

病去詩情動，寒深酒戒開。
兒孫扶每出，鄰里喚還來。
雲重時飛雪，春遲未見梅。
山園多芋栗，夜話且燔煨。
過鄰家
作者：陸游
朝代：宋

老病在臂踝，終日不喜動。
溪雲忽過前，袖手以目送。
今晨光景佳，霽色入鳥哢。
駕言出柴荆，暫作湖山夢。
東村望鶴巢，西阜過獾峒。
父老意欣然，爲我撥春甕。
豈惟澆舌燥，亦用軟脚痛。
形骸去繩檢，談笑得少縱。
吳蠶初上簇，陂稻亦己種。
端五數日間，更約同解糭。
過鄰家戲作
作者：陸游
朝代：宋

老脫朝冠岸幅巾，時時乘興過比鄰。
瓶無儲粟吾猶樂，步有新船子豈貧。
醅甕香浮花露熟，藥欄土潤玉芝新。
相從覓笑真當勉，又過浮生一歲春。
過鄰曲
作者：陸游
朝代：宋

黄雲卷盡綠針齊，夏木陰陰滿古堤。
耆老往來無負戴，比鄰問道有提携。
暑天漸近便餐酪，吳俗相傳尚鱠齏。
共喜豐年多樂事，扶歸先判醉如泥。
過采石有感
作者：陸游
朝代：宋

短衣射虎早霜天，嘆息南山又七年。
唾手每思雙羽箭，快心初見萬樓船。
平波漫漫看浮馬，高柳陰陰聽亂蟬。
明日重尋石頭路，醉鞍誰與共聮翩。
過野人家有感
作者：陸游
朝代：宋

縱轡江皋送夕暉，誰家井臼映荆扉。
隔籬犬吠窺人過，滿箔蠶饑待葉歸。
世態十年看爛熟，家山萬里夢依稀。
躬耕本是英雄事，老死南陽未必非。
過靈石三峰二首·其一
作者：陸游
朝代：宋

奇峰迎馬駭衰翁，蜀嶺吳山一洗空。
拔地青蒼五千仞，勞渠蟠屈小詩中。
過靈石三峰二首·其二
作者：陸游
朝代：宋

曉日曈曨雪未殘，三峰傑立插雲間。
老夫合是征西將，胸次先收一華山。
過魚蛇市小寺
作者：陸游
朝代：宋

六月苦多雨，肩輿走江村。
過市居人集，陟險兵子喧。
日昳休野寺，汛掃開北軒。
霧氣如蒼虬，夭矯出洞門。
溪清見白石，糾結菖蒲根。
逰魚去甚健，投餌棄不吞。
嗟予獨何爲，貪禄忘故園。
馳驅不自恤，面有風沙痕。
俯仰二十年，竟孤明主恩。
寄謝衆君子，努力蘓元元。
過魯墟先太傅舊隠
作者：陸游
朝代：宋

桑竹蕭條带夕陽，故居依約古河傍。
頹垣壞甃無尋處，父老猶言學士莊。
道上見村民聚飲
作者：陸游
朝代：宋

霜風利如割，霜葉凈如掃。
正當十月時，我行山陰道。
場功俱已畢，歡樂無壯老。
野歌相和答，村鼓更擊考。
市壚酒雖薄，群飲必醉倒。
鷄豚治羹胾，魚鱉雜鮮薧。
但願時太平，鄰里常相保。
家家了租稅，春酒壽翁媼。
道上見梅花
作者：陸游
朝代：宋

載酒房湖風日美，探梅喜折一枝新。
今朝忽向街頭見，萬蕚千跗俗却春。
道中病瘍久不飲酒至魚梁小酌因賦長句
作者：陸游
朝代：宋

我行浦城道，小疾屏杯酌。
癬疥何足言，亦復妨作樂。
此身會當壊，百歲圴電雹。
胡爲過自惜，憊卧困鍼烙。
未嘗膾噞喁，况敢烹郭索。
今朝寓空驛，窗戸寒寂寞。
悠然忽自笑，頓解貪愛縛。
紅燭映緑樽，奇哉萬金藥。
道中累日不肉食至西縣市中得羊因小酌
作者：陸游
朝代：宋

門外倚車轅，頺然就醉昏。
棧餘羊絕美，壓近酒微渾。
一洗窮邊恨，重招去國魂。
客中無晤語，燈燼爲誰繁。
道室
作者：陸游
朝代：宋

一室冷如冰，人疑在定僧。
手稱丹竈火，紗護佛龕燈。
食減形雖槁，心虛氣自凝。
平生坐忘論，字字欲銘膺。
道室
作者：陸游
朝代：宋

筮遇風山第六爻，翛然盡謝俗間交。
謀生舊買雲三頃，託宿新分鶴半巢。
露下丹芽生藥壟，月明金粉落松梢。
眉間喜動君知否，借得丹經手自抄。
道室偶書
作者：陸游
朝代：宋

置心常在結繩前，縱未登仙亦永年。
秦不及期周過曆，灼然由我不由天。
道室即事
作者：陸游
朝代：宋

一簮殘雪寄林亭，手把黄庭兩卷經。
琴調養心安澹泊，爐香挽夢上青冥。
隨緣久已均憂喜，玩世惟須半醉醒。
溪父園公殊未見，頺然誰與共忘形。
道室即事四首·其一
作者：陸游
朝代：宋

看盡吳山看蜀山，歸來不減舊朱顔。
宣和遺老凋零盡，况說祥符景德間。
道室即事四首·其三
作者：陸游
朝代：宋

徧遊海嶽却歸秦，除却南山萬事新。
長劍高車何足道，金人十二也成塵。
道室即事四首·其二
作者：陸游
朝代：宋

松根茯苓味絕珍，甑中枸杞香動人。
勸君下筯不領略，終作邙山一窖塵。
道室即事四首·其四
作者：陸游
朝代：宋

黄金堆屋無處用，甲第連雲誰與居。
莫笑先生無僕馬，風雷萬里跨鯨魚。
道室夜意
作者：陸游
朝代：宋

寒泉潄酒醒，午夜誦仙經。
茶鼎聲號蚓，香盤火度螢。
齋心守玄牝，閉目得黄寜。
寄語山中友，因人送茯苓。
道室戲詠
作者：陸游
朝代：宋

道身隠太華，壯歲客青城。
采藥何辭遠，燒丹久未成。
傅生已醉死，韓子得狂名。
猶有殘詩在，他年遺後生。
道室晨起
作者：陸游
朝代：宋

紙帳晨光透，山爐宿火燃。
雞鳴猶喔喔，鴉起已翩翩。
形槁寒巖木，心凝古澗泉。
何須更臨鏡，斷是一癯僊。
道室書事
作者：陸游
朝代：宋

五十餘年讀道書，老來所得定何如。
目光焰焰夜穿帳，胎髮青青晨映梳。
甚畏蝮蛇寧斷手，已烹熊掌敢兼魚。
春蕪二畝扶犁去，空憶高皇賜對初。
道室書事
作者：陸游
朝代：宋

榻上一琴橫，中函太古聲。
丹砂燒已死，芝草種初生。
道勝魔軍破，方靈疾豎平。
明朝有蜀使，細字報青城。
道室秋夜二首·其一
作者：陸游
朝代：宋

江上窮秋日，庵中獨夜時。
丹靈驅豎子，神定出嬰兒。
粱熟猶餘夢，柯摧未畢棋。
神仙元可學，往矣不須疑。
道室秋夜二首·其二
作者：陸游
朝代：宋

道室生虛白，仙經寫硬黄。
晨杯擎石髓，夜几照松肪。
眼力新生犢，心源百鍊鋼。
何當登日觀，萬里看扶桑。
道室試筆六首·其一
作者：陸游
朝代：宋

浮雲萬事不到眼，千歲人間心尚孩。
屏風疊下看花落，扇子峽中聞雪來。
道室試筆六首·其三
作者：陸游
朝代：宋

事來得失若山重，放下始知前日狂。
一枝藜杖一壺酒，何處人間無醉鄉。
道室試筆六首·其二
作者：陸游
朝代：宋

兜羅綿雲常滿谷，勃落葉衣無四時。
中原百戰血塗野，此老醉眠初不知。
道室試筆六首·其五
作者：陸游
朝代：宋

死來尚戀遊金谷，病廢猶難放柳枝。
等是胸中不浩浩，樂天莫笑季倫癡。
道室試筆六首·其六
作者：陸游
朝代：宋

明明行路有神仙，世士求仙却不然。
貪冒苦多廉讓少，恐君未得盡天年。
道室試筆六首·其四
作者：陸游
朝代：宋

吾家學道今四世，世佩施真三住銘。
一窗蘿月照孤詠，萬壑松風吹半醒。
道室述懷
作者：陸游
朝代：宋

養心功用在還嬰，肯使秋毫有妄情。
二寸藤冠狂道士，一編蠹簡老書生。
狐妖從汝作人立，金價在吾如土輕。
地肺終嫌近朝市，明年泝峽上青城。
道室雜詠三首·其一
作者：陸游
朝代：宋

舄化雙鳧杖化龍，雲山回首不知重。
藥園夜嘯丹臺月，酒市秋聽紫閣鐘。
豈但烟霄隨步武，故應冰雪換形容。
小童開戶驚奇事，野鶴來巢砌下松。
道室雜詠三首·其三
作者：陸游
朝代：宋

身是秋風一斷蓬，何曾住處限西東。
棋枰窗下時聞雹，丹竈巖間夜吐虹。
采藥不辭千里去，釣魚曾破十年功。
白頭始悟頤生妙，盡在黄庭兩卷中。
道室雜詠三首·其二
作者：陸游
朝代：宋

莫怪先生閱事多，人間何處不經過。
天山八月霜枯草，暘谷三更日浴波。
酒熟春風歸掌握，丹成神物共誰何。
散人本带江湖號，四百年來一釣蓑。
道室雜詠六首·其一
作者：陸游
朝代：宋

精神有限惟當嗇，造化無心不汝私。
此事安須知决擇，雞鳴勿後老人期。
道室雜詠六首·其三
作者：陸游
朝代：宋

冰霜難與夏蟲語，晦朔豈容朝菌知。
忿慾至前能小忍，人人券內有期頤。
道室雜詠六首·其二
作者：陸游
朝代：宋

黄褐長絳七尺身，袖中一劍隱紅塵。
城門萬屨日來往，眾裏安知無此人。
道室雜詠六首·其五
作者：陸游
朝代：宋

莫緣侯印學陰謀，生世惟須一釣舟。
輕用鏌铘終折缺，善刀何止解千牛。
道室雜詠六首·其六
作者：陸游
朝代：宋

放翁耄齒猶朱顔，一物不留方寸間。
已吞八九雲夢澤，更著百億須彌山。
道室雜詠六首·其四
作者：陸游
朝代：宋

萬法元須一理通，長生極治本同功。
廣成千歲無它術，祇在唐虞二典中。
道室雜題四首·其一
作者：陸游
朝代：宋

早訪丹砂上岣嶁，晚提河派泝崑崙。
陰符後出君無忽，三百奇文要細論。
道室雜題四首·其三
作者：陸游
朝代：宋

山中有草名長生，丹砂可死金可成。
服之刀圭齒髮換，要看東封告太平。
道室雜題四首·其二
作者：陸游
朝代：宋

聞說湖中有釣舟，烟波出沒雜輕鷗。
一聲清嘯去已遠，我欲從之何處求。
道室雜題四首·其四
作者：陸游
朝代：宋

勘書窗下松明火，采藥溪頭槲葉衣。
只在人間人不識，秋風又見雁南飛。
道山直舍
作者：陸游
朝代：宋

身世從來一蠹魚，討論猶記入朝初。
自憐報國無他技，又領蘭臺四庫書。
道懷
作者：陸游
朝代：宋

織罷化吾梭，棋終爛汝柯。
藥靈刀匕足，語妙立談多。
楂浦吹橫笛，桐江買短蓑。
白鷗真可友，萬里渺烟波。
道石三首·其一
作者：陸游
朝代：宋

秋風嫋嫋雨斑斑，身隱幽窗筆硯間。
小試壺公縮地術，數峰閑對道州山。
道石三首·其三
作者：陸游
朝代：宋

誤因禄米棄蓴鱸，一落塵埃底事無。
布韈青鞵雖興盡，此峰聊當卧逰圗。
道石三首·其二
作者：陸游
朝代：宋

林慮靈壁俱尤物，散落人間不復還。
投老東歸風味在，舂陵小岫伴身閑。
道院
作者：陸游
朝代：宋

四壁長苔痕，經旬掩緑樽。
雨聲清夢境，燈影伴吟魂。
揺落悲徂歲，漂流憶故園。
擬騷無傑語，千古愧湘沅。
道院偶述二首·其一
作者：陸游
朝代：宋

景德祥符草野臣，登封曾望屬車塵。
已經成住壞空劫，猶是東西南北人。
道院偶述二首·其二
作者：陸游
朝代：宋

憶在青城煉大丹，丹成垂欲上仙班。
飄零未忍塵中老，猶待時平隠華山。
道院述懷二首·其一
作者：陸游
朝代：宋

學道已非生死流，極知心外更何求。
理窮性盡命亦至，氣住神全形自留。
大藥一爐真度世，孤桐三尺可忘憂。
故人怪我歸來晚，太華峰頭又素秋。
道院述懷二首·其二
作者：陸游
朝代：宋

八十年前一炷香，依然餘習未全忘。
舊緣入靜多扃戶，近爲精思別置床。
篝火古鐺煎檜蜜，汲泉小甕釀松肪。
老翁正似遼天鶴，更覺人間歲月長。
道院遣興
作者：陸游
朝代：宋

微官不復嘆頭顱，高棟虚窗樂有餘。
中夜塔鈴空際語，望秋庭樹月中疏。
甗炊青飯留巖客，露點朱毫勘玉書。
猶恨未成歸剡曲，小舟閑采白芙渠。
道院遣興
作者：陸游
朝代：宋

滿鏡新霜老可驚，十年烟隴廢春耕。
黄絲黑黍有歸夢，白髮蒼顔無宦情。
浮世不堪供把玩，安心隨處是修行。
尚嫌未到無爲地，酷愛朝鐘暮磬聲。
道院雜興四首·其一
作者：陸游
朝代：宋

江上霜風吹角巾，東歸不獨爲吳蓴。
掃除長劍華纓夢，收拾孤颿短棹身。
勾漏丹砂開竈晚，商顔芝草滿山春。
東封敢擬迎鑾仗，且作行歌陌上人。
道院雜興四首·其三
作者：陸游
朝代：宋

早歲知聞久已空，巋然猶有灞城翁。
東樓誰記傾春碧，北嶺空思擘晚紅。
冉冉流年霜鬢外，纍纍荒冢綠蕪中。
琳房何日金丹熟，老鶴猶堪萬里風。
道院雜興四首·其二
作者：陸游
朝代：宋

征途暗盡舊貂裘，歸卧林間喜自由。
體倦尚憑書引睡，心安不假酒攻愁。
丹爐弄火經年熟，竹院聽琴竟日留。
今旦理髯還一笑，白間時有黑絲抽。
道院雜興四首·其四
作者：陸游
朝代：宋

龜堂有叟富神通，白髮何妨兩頰紅。
先取山川來掌上，却移天地入壺中。
鶯花不老非塵世，風月常新奪化工。
近作東籬君未見，一尊少住莫匆匆。
遠興
作者：陸游
朝代：宋

莫言人事足悲傷，只爲詩情合斷腸。
窗檻雨晴湖灔灔，郊墟烟重月茫茫。
梅花調苦愁三弄，竹葉香清泥一觴。
閉户終年嗟局促，不如新雁到衡湘。
遠遊
作者：陸游
朝代：宋

壯年不作故山歸，老去方知浪走非。
挂日片帆吳赤壁，嘶風疋馬蜀青衣。
交遊雖廣知心少，香火徒勤願力微。
堪笑只今成底事，青燈無恙且相依。
遠遊
作者：陸游
朝代：宋

姓字不須通，從來號放翁。
月明登暑雪，木落過秋風。
處處題僧壁，時時卧釣篷。
始知侯萬里，未必是英雄。
遠遊
作者：陸游
朝代：宋

少年遊宦日，骯髒耻沉浮。
見虎猶攘臂，逢狐肯叩頭。
力行雖自許，早退豈人謀。
小艇烟波上，飄然得遠遊。
遠遊
作者：陸游
朝代：宋

老子平生喜遠遊，流塵不惜闇貂裘。
江亭吹笛三巴夜，關路騎驢二華秋。
但使澄心同止水，自知幻境等浮漚。
悠然飽聽松風睡，勾漏丹砂底用求。
遠遊
作者：陸游
朝代：宋

遠遊行復歲華新，懶學劉郎問大鈞。
一點不蒙稽古力，十分合作卧雲身。
苦寒與酒漸增價，小雨爲梅先辟塵。
擬佩一壺江路去，花邊醉墮白綸巾。
遠遊二十韵
作者：陸游
朝代：宋

早歲志遠遊，萬里携孤劍。
所至必吊古，如疾得針砭。
荒寒過吳宮，摧剝觀禹窆。
及仕揚潤間，挂席度天塹。
梁宋不可遊，北望每懷歉。
會有蜀漢役，奇嶮日窺覘。
築壇訪遺址，燒棧想烈焰。
轅門俯清渭，徹底綠可染。
舊史所登載，一一嘗考驗。
胡羊美無敵，黍酒實醇釅。
枕戈南山下，馳獵久不厭。
比參劍南幕，壯志就收斂。
卜鄰揚雄宅，遂欲老鉛槧。
但愛古柏青，肯顧海棠艷。
人生不易料，白首東歸剡。
稽山秋峨峨，鏡水春瀲瀲。
餘俸買扁舟，月下采菱芡。
湖山最奇處，容我釣石占。
婚嫁幸已畢，百事不關念。
但當勤醉歌，一死不汝欠。
遣懷
作者：陸游
朝代：宋

寬袂新裁大布裘，低篷初買小漁舟。
舊交只有青山在，壯志皆因白髮休。
漫道卧羆吞貉子，安能淅米向矛頭。
山園芋栗秋方熟，一飽今知本易謀。
遣懷
作者：陸游
朝代：宋

暮年世事轉悠悠，攬涕凄然類楚囚。
不道渾無排遣處，病觀周易悶梳頭。
遣懷
作者：陸游
朝代：宋

秋風策策冷吹衣，謝病經年晝掩扉。
絕世本來希獨立，刺天不復計群飛。
細思萬古名何用，太息九原誰與歸。
葬近要離非素意，富春灘畔有苔磯。
遣懷
作者：陸游
朝代：宋

許國區區不自勝，秋風空羨下鞲鷹。
青雲夜嘆初心誤，白髮朝看一倍增。
積憤有時歌易水，孤忠無路哭昭陵。
頭顱自揣今如此，尚欲閑尋紫閣僧。
遣懷二首·其一
作者：陸游
朝代：宋

山澤荒寒外，門庭寂寞中。
厭聞鳩喚雨，常羨鵲知風。
逆境嗟行徧，閑愁幸掃空。
今晨有奇事，簫鼓賽年豐。
遣懷二首·其二
作者：陸游
朝代：宋

風月資吟嘯，漁樵約往還。
貧猶能釀酒，病不廢遊山。
亂石卧牛馬，流泉鳴佩環。
豁除羈旅日，猶有半生閑。
遣懷四首·其一
作者：陸游
朝代：宋

息倦登耕隴，乘閑弄釣舟。
安能書咄咄，且復送悠悠。
窮巷誰來往，村醪自獻酬。
何妨晏平仲，歲晚一狐裘。
遣懷四首·其三
作者：陸游
朝代：宋

有志師千載，無方起九原。
山園菜常瘦，村店酒多渾。
衰疾形詩句，窮愁入夢魂。
傍觀任嘲笑，吾道始應尊。
遣懷四首·其二
作者：陸游
朝代：宋

窮每占周易，閑惟讀楚騷。
病隨災漸退，懶與拙相遭。
投枕燈初上，披衣日已高。
清愁亦可剪，無處買并刀。